Proposta għal regolament tal-Parlament Ewropew u tal-Kunsill dwar ismijiet ta' tessuti u l-ittikkettjar relatat tal-prodotti tat-tessuti {SEC(2009)91} {SEC(2009)90} /* KUMM/2009/0031 finali/2 - COD 2009/0006 */





[pic] | KUMMISSJONI TAL-KOMUNITAJIET EWROPEJ | Brussel 4.3.2009 KUMM(2009) 31 finali/2 2009/0006 (COD) CORRIGENDUM: Annule et remplace le document COM(2009) 31 final du 30.1.2009 Concerne toutes les versions linguistiques:erreur au niveau du titre sur la page de couverture Proposta għal REGOLAMENT TAL-PARLAMENT EWROPEW U TAL-KUNSILL dwar ismijiet ta' tessuti u l-ittikkettjar relatat tal-prodotti tat-tessuti {SEC(2009)91} {SEC(2009)90} MEMORANDUM TA’ SPJEGAZZJONI 1. SFOND TAL-PROPOSTA L-idea ta' reviżjoni ta' leġiżlazzjoni tal-Ismijiet ta' Tessuti ħarġet fil-beraħ f'dawn l-aħħar snin grazzi għall-esperjenza żviluppata permezz tal-emendi tekniċi regolari għall-introduzzjoni ta' ismijiet ġodda ta' fibri tat-tessuti fid-Direttivi eżistenti. Din l-esperjenza wriet li kien hemm lok li jiġi ssimplifikat il-qafas legali eżistenti b'impatti pożittivi potenzjali għall-persuni interessati privati u għall-amministrazzjonijiet pubbliċi. Għalhekk, ir-reviżjoni ta' din il-leġiżlazzjoni timmira lejn is-simplifikazzjoni u t-titjib tal-qafas regolatorju eżistenti għall-iżvilupp u l-użu ta' fibri ġodda, bl-għan li titħeġġeġ l-innovazzjoni fis-settur tat-tessuti u tal-ilbies u li jkun possibbli għall-utenti tal-fibri u l-konsumaturi li jibbenefikaw aktar malajr minn prodotti innovattivi. Barra minn hekk, ir-reviżjoni proposta għandha ttejjeb ukoll it-trasparenza tal-proċess biex jiżdiedu fibri ġodda mal-lista ta' ismijiet ta' fibri armonizzati. Fl-istess ħin, għandha tintroduċi aktar flessibilità fl-adattament tal-leġiżlazzjoni biex wieħed ilaħħaq mal-ħtiġijiet tal-iżviluppi teknoloġiċi mistennija fl-industrija tat-tessuti. L-għan tar-reviżjoni mhuwiex l-estensjoni tal-leġiżlazzjoni tal-UE għal rekwiżiti oħra tal-ittikkettjar lil hinn mill-kompożizzjoni tal-fibri u l-armonizzazzjoni ta' ismijiet tal-fibri tat-tessuti koperti mid-Direttivi eżistenti. Ir-reviżjoni tal-leġiżlazzjoni tal-UE dwar Ismijiet ta' Tessuti u l-Ittikkettjar[1] tħabbret fl-2006 f'“L-ewwel rapport ta' progress dwar l-istrateġija għas-simplifikazzjoni tal-ambjent regolatorju”[2] u kienet inkluża fil-Programm Leġiżlattiv u ta' Ħidma tal-Kummissjoni għall-2008. 2. KONSULTAZZJONI MA' PARTIJIET INTERESSATI Minħabba fl-ambitu limitat ta' din ir-reviżjoni, twettqet konsultazzjoni mmirata lejn il-partijiet interessati. Varjetà sħiħa ta' partijiet interessati ħadet sehem fil-proċess ta' konsultazzjoni: assoċjazzjonijiet tal-industrija u ta' bejgħ bl-imnut, trejdunjins, organizzazzjonijiet tal-konsumaturi, korpi ta' standardizzazzjoni Ewropej, kif ukoll amministrazzjonijiet nazzjonali[3]. Il-partijiet interessati u r-rappreżentanti tal-Istati Membri ġew mistiedna jressqu l-fehmiet, is-suġġerimenti u l-proposti tagħhom matul perjodu minn Jannar sa Awwissu 2008, fil-qafas tal-laqgħat organizzati mis-servizzi tal-Kummissjoni u bil-miktub. Il-partijiet interessati huma tal-fehma li l-introduzzjoni ta' ismijiet ġodda ta' fibri fil-leġiżlazzjoni Ewropea hija importanti għall-promozzjoni tal-innovazzjoni fl-industrija Ewropea u mill-perspettiva ta' tagħrif lill-konsumatur. Madankollu, il-kontenut politiku tal-emendi tekniċi għal-leġiżlazzjoni tal-Ismijiet tat-Tessuti ma jiġġustifikax il-proċeduri u l-ispejjeż ta' piż involuti fit-traspożizzjoni ta' Direttiva; għalhekk, għandha tinstab soluzzjoni ta' leġiżlazzjoni eħfef. Ir-riżultati tal-proċess ta' konsultazzjoni huma disponibbli fir-rapport tal-Istima tal-Impatt u fl-annessi tiegħu. 3. L-ISTIMA TAL-IMPATT Imsejsa fuq ir-riżultati tal-konsultazzjoni tal-partijiet interessati u fuq l-istudju “Is-Simplifikazzjoni tal-leġiżlazzjoni tal-UE fil-qasam tal-Ismijiet tat-Tessuti u tal-Ittikkettjar – Stima tal-Impatt ta' għażliet politiċi”[4], il-Kummissjoni wettqet stima tal-impatt tal-għażliet varji ta' politika biex tikseb l-għanijiet stipulati hawn fuq. Il-Bord tal-Istima tal-Impatt tal-Kummissjoni Ewropea evalwa l-abbozz tal-verżjoni tar-rapport tal-istima tal-impatt imħejji mis-servizz rilevanti u approvah b'xi bidliet[5]. L-analiżi u t-tqabbil tal-għażliet varji u tal-impatt tagħhom wasslu għal dawn il-konklużjonijiet: - L-inklużjoni ta' ggwidar fir-rigward tal-kontenut tal-fajl ta' applikazzjoni u r-rikonoxximent tal-laboratorji biex jgħinu lill-kumpaniji fil-kompilazzjoni tal-fajl huma benefiċċji potenzjali jekk jirriżultaw fit-tressiq ta' fajls ta' applikazzjoni aktar allinjati mar-rekwiżiti tas-seriviżżi tal-Kummissjoni. Dan jista jwassal għal inqas ħela ta' ħin kemm għall-industrija kif ukoll għall-awtoritajiet pubbliċi. - L-akbar benefiċċji għall-industrija jiġu mill-iffrankar ta' ħin li jinħela bejn applikazzjoni li titressaq għal isem ġdid ta' fibra u l-kapaċità li l-fibra titpoġġa fis-suq bl-isem il-ġdid. Dan ifisser l-iffrankar ta' spejjeż amministrattivi u r-realizzazzjoni aktar bikrija ta' dħul mill-bejgħ tal-fibra. - L-akbar benefiċċji għall-awtoritajiet tal-Istati Membri jirriżultaw mit-tibdil ta' Direttivi b'Regolament, billi ma jkollhomx bżonn aktar jittrasponu l-emendi f'leġiżlazzjoni nazzjonali. Dan jista' jiġġenera t-tnaqqis fl-infiq għall-Istati Membri. - Ir-reviżjoni għandha l-vantaġġ li taċċerta lill-konsumaturi li l-fibri msemmija jilħqu karatteristiċi speċifiċi. Il-konsumaturi jistgħu wkoll jirbħu benefiċċji addizzjonali minn fibri ġodda li jilħqu s-suq iżjed malajr. 4. BAżI ġURIDIKA U SUSSIDJARI Il-leġiżlazzjoni tal-UE dwar l-Ismijiet ta' Tessuti u l-Ittikkettjar hija msejsa fuq l-Artikolu 95 tat-Trattat tal-KE. Hija timmira li tistabbilixxi suq intern għall-prodotti tat-tessuti filwaqt li tiżgura li l-konsumaturi jirċievu tagħrif xieraq. Fis-snin 70, l-Istati Membri rrikonoxxew il-ħtieġa għall-armonizzazzjoni tal-leġiżlazzjoni Komunitarja fil-qasam tal-ismijiet tat-tessuti. L-ismijiet differenti (mhux armonizzati) għall-fibri tat-tessuti fl-Istati Membri tal-UE għandhom imnejn joħolqu ostakolu tekniku lill-kummerċ fis-Suq Intern. Barra dan, l-interessi tal-konsumaturi jkunu aktar imħarsa jekk it-tagħrif provdut f'dan il-qasam ikun l-istess fi ħdan is-Suq Intern. Il-proposta attwali ma tbiddilx il-bilanċ politiku bejn l-Istati Membri u l-UE. Huwa previst Kumitat biex jgħin lill-Kummissjoni u biex jagħti opinjoni dwar il-miżuri ta' implimentazzjoni proposti biex jemendaw ir-regolament, waqt li jkunu segwiti r-regoli ta' kumitat regolatorju bi skrutinju. Dan huwa l-każ il-lum il-ġurnata fir-rigward tad-Direttivi eżistenti. 5. L-ELEMENTI EWLENIN TAL-PROPOSTA U L-BIDLIET LIL-LEġIżLAZZJONI EżISTENTI FL-ISMIJIET U L-ITTIKKETTJAR TAT-TESSUTI. Il-bidliet prinċipali lil-leġiżlazzjoni eżistenti jistgħu jitqassru kif ġej: 5.1. L-iffaċilitar tal-proċess leġiżlattiv biex il-leġiżlazzjoni tiġi adattata għall-progress tekniku 5.1.1. It-tibdil tad-Direttiva 96/74/KE f'Regolament Il-leġiżlazzjoni tal-UE dwar l-ismijiet u l-ittikkettjar ta' tessuti jeħtieġ li tiġi adattata kull darba li isem ġdid ta' fibra jiżdied mal-lista ta' ismijiet armonizzati; bidliet bħal dawn huma ta' natura purament teknika u jistgħu jiġu introdotti b'mod aktar sempliċi fil-forma ta' Regolament, waqt li fl-istess ħin inaqqsu l-piż amministrattiv għall-awtoritajiet nazzjonali. 5.1.2. It-tħassir ta' Direttivi relatati mal-metodi u l-bidla tagħhom f'anness tekniku Il-metodi ta' kwantifikazzjoni huma strument essenzjali biex jippermettu għall-verifika tat-tagħrif provdut fuq it-tikketta ta' kompożizzjoni, li teħtieġ ukoll aġġornament biex tinkludi l-ismijiet tal-fibri l-ġodda. Billi l-kontenut tekniku tagħhom huwa dettaljat, l-adattament ta' metodi uniformi bħal dawn huwa indirizzat aħjar fil-forma ta' annessi lir-Regolament ewlieni. Għalhekk, l-Artikolu 22 iħassar id-Direttivi 96/73/KE u 73/44/KEE u r-Regolament propost jinkludi l-Anness VIII, li jistipula metodi uniformi użati għat-testijiet uffiċjali. 5.2. It-tqassir taż-żmien bejn it-tressiq ta' applikazzjoni u l-adozzjoni tal-isem il-ġdid tal-fibra. Biex il-manifatturi tal-fibri, l-utenti tal-fibri u l-konsumaturi jibbenefikaw iżjed malajr mill-użu ta' fibri ġodda u ta' prodotti innovattivi, għandha titħaffef aktar l-adozzjoni tal-ismijiet il-ġodda ta' fibri fil-leġiżlazzjoni tal-UE. Flimkien mal-ħin mirbuħ permezz tat-tibdil tad-Direttiva 96/74/KE f'Regolament, il-ħin meħtieġ għall-eżami tekniku ta' talbiet għal ismijiet ġodda ta' fibri jista' jitnaqqas jekk il-fajls tal-applikazzjoni li tressqu mill-manifatturi jkunu iżjed korretti u kompluti fir-rigward tar-rekwiżiti li dawn jeħtiġilhom iwettqu. 5.2.1. Rekwiżiti minimi ta' applikazzjonijiet għal isem ġdid ta' fibra Artikolu ġdid (l-Artikolu 6) jistabbilixxi l-proċedura li għandha tkun segwita minn manifattur biex jitlob iż-żieda ta' isem ġdid ta' fibra mal-annessi tekniċi tar-Regolament. Il-manifattur huwa mitlub iressaq fajl ta' applikazzjoni lill-Kummissjoni, fejn jirrispetta r-rekwiżiti minimi stipulati fl-Anness II. 5.2.2. Rapport dwar l-implimentazzjoni tar-Regolament L-Artikolu 21 jipprevedi rapport dwar l-implimentazzjoni tar-Regolament, li għandu jitfassal mill-Kummissjoni wara perjodu ta' ħames snin. Ir-rapport għandu jiffoka fuq l-evalwazzjoni tal-esperjenza miksuba bl-applikazzjonijiet għal ismijiet ġodda ta' fibri li waslu f'dak il-perjodu u għandu jeżamina jekk reviżjoni tal-proċeduri proposti tistax twassal għal inqas ħela ta' żmien. 5.3. Bidliet oħra Barra mill-emendi stipulati taħt il-punti 5.1 u 5.2, it-test tal-leġiżlazzjoni eżistenti ġie revedut f'konformità mal-istandards leġiżlattivi ta' dan l-aħħar biex jiffaċilita l-applikabilità diretta tiegħu u biex jiżgura li ċ-ċittadini, l-operaturi ekonomiċi u l-awtoritajiet pubbliċi jkunu jistgħu jidentifikaw id-drittijiet u l-obbligi tagħhom faċilment. Il-bidliet sostanzjali li saru fil-proposti huma dawn li ġejjin: - l-Artikolu 1 jintroduċi s-suġġett tar-regolament - l-Artikolu 3 jinkludi definizzjonijiet addizzjonali -l-Artikolu 4 jistipula obbligi ġenerali għat-tqegħid fis-suq ta' prodotti tat-tessuti - l-Artikolu 11 (2) jirrikonoxxi b'mod ċar ir-responsabbiltà tal-operaturi ekonomiċi li jipprovdu t-tikketta u t-tagħrif inkluż fuqha - l-Artikolu 14 dwar dispożizzjonijiet speċjali jirreferi għal Anness tekniku, li jiddefinixxi regoli dettaljati għal ċerti prodotti tat-tessuti - b'mod simili, l-Artikolu 16 dwar oġġetti esklużi mid-determinazzjoni tal-perċentwali tal-fibri jirreferi għal anness tekniku - l-Artikolu 17 jistipula dispożizzjonijiet ta' sorveljanza tas-suq - l-Artikolu 18 jispeċifika t-tolleranzi estranji tal-fibra u tal-manifattura 6. EMENDI LI QED ISIRU FID-DIRETTIVI TAT-TESSUTI Fl-2006, il-servizzi tal-Kummissjoni laqgħet applikazzjoni għaż-żieda ta' isem ġdid ta' fibra “melamina” fl-Annnessi tad-Direttiva 96/74/KE. F'laqgħat esploratorji ta' ħidma teknika fi gruppi flimkien ma' esperti mill-Istati Membri kien hemm qbil li l-applikazzjoni kienet waħda teknikament soda. Huwa għalhekk xieraq li jiġu adattati d-Direttivi 96/74/KE u 96/73/KE għall-progress tekniku. Id-Direttivi 96/74/KE u 96/73/KE għandhom għalhekk jiġu emendati biex jinkludu l-isem il-ġdid tal-fibra “melamina” fl-Annessi tekniċi tagħhom. Skont l-Artikolu 16(1) tad-Direttiva 96/74/KE u l-Artikolu 5(2) tad-Direttiva 96/73/KE, iż-żidiet mal-Annessi I u II tad-Direttiva 96/74/KE u ż-żidiet u l-emendi mal-Anness II tad-Direttiva 96/73/KE għandhom isiru mill-Kummissjoni skont l-opinjoni tal-Kumitat għad-Direttivi dwar l-Ismijiet ta' Tessuti u tal-Ittikkettjar. Huwa previst li l-Kummissjoni tikkonsulta lill-Kumitat waqt li l-proposta preżenti għal Regolament ġdid tkun qed issegwi l-proċedura leġiżlattiva ta' adozzjoni fil-Kunsill u fil-Parlament Ewropew. Huwa previst li l-fibra l-ġdida “melamina” tiżdied mal-Annessi tad-Direttivi wara li l-Kumitat ikun wassal opinjoni favorevoli dwar il-proposta tal-Kummissjoni. Biex ma jkunx hemm dewmien u emendi addizzjonali bla bżonn, huwa għalhekk xieraq li r-Regolament il-ġdid jinkludi l-fibra l-ġdida f'parenteżi [melamina], suġġetti għall-opinjoni favorevoli tal-Kumitat. 2009/0006 (COD) Proposta għal REGOLAMENT …/…/KE TAL-PARLAMENT EWROPEW U TAL-KUNSILL ta’ […] dwar ismijiet ta' tessuti u l-ittikkettjar relatat tal-prodotti tat-tessuti (Test b’rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 95 tiegħu, Wara li kkunsidraw il-proposta tal-Kummissjoni, Wara li kkunsidraw l-opinjoni tal-Kumitat Ekonomiku u Soċjali Ewropew[6], Filwaqt li jaġixxu skont il-proċedura stabbilita fl-Artikolu 251 tat-Trattat[7], Billi: (1) Id-Direttiva tal-Kunsill 73/44/KEE tas-26 ta’ Frar 1973 dwar l-approssimazzjoni tal-liġijiet tal-Istati Membri li għandhom x'jaqsmu ma' analiżi kwantitattiva ta’ taħlitiet ta' tliet fibri[8], id-Direttiva 96/73/KE tal-Parlament Ewropew u tal-Kunsill tas-16 ta' Diċembru 1996 dwar ċerti metodi għall-analizi kwantitattiva ta' taħlitiet ta' żewġ fibri tat-tessuti[9] u d-Direttiva 96/74/KE tal-Parlament Ewropew u tal-Kunsill tas-16 ta' Diċembru 1996 dwar ismijiet tat-tessuti (abbozzata mill-ġdid)[10] ġew emendati bosta drabi. Billi għandhom isiru aktar emendi, dawn għandhom jinbidlu bi strument legali uniku, fl-interess taċ-ċarezza. (2) Il-leġiżlazzjoni Komunitarja dwar l-Ismijiet tat-Tessuti u l-Ittikkettjar ta' Prodotti tat-Tessuti hija teknika ħafna fil-kontenut tagħha, b'dispożizzjonijiet dettaljati li jridu jiġu adattati regolarment. Biex jiġi evitat li l-Istati Membri jittrasponu l-emendi tekniċi f'leġiżlazzjoni nazzjonali u għalhekk jitnaqqas il-piż amministrattiv għall-awtoritajiet nazzjonali u biex jiġu adottati aktar malajr l-ismijiet il-ġodda ta' fibri biex jiġu applikati fl-istess ħin madwar il-Komunità kollha, Regolament jidher li huwa l-iżjed strument legali adattat għat-twettiq tas-simplifikazzjoni leġiżlattiva. (3) Biex jiġu eliminati l-ostakoli potenzjali għat-tħaddim tajjeb tas-suq intern ikkawżati minn dispożizzjonijiet diverġenti tal-Istati Membri fir-rigward tal-ismijiet, il-kompożizzjoni u l-ittikkettjar tal-prodotti tat-tessuti, hija meħtieġa l-armonizzazzjoni tal-ismijiet tal-fibri tat-tessuti u l-indikazzjonijiet li jidhru fuq it-tikketti, l-immarkar u d-dokumenti li jakkumpanjaw il-prodotti tat-tessuti fl-istadji varji tal-produzzjoni, l-ipproċessar u d-distribuzzjoni tagħhom. (4) Huwa xieraq li jiġu stabbiliti regoli li jippermettu lill-manifatturi jsaqsu għall-inklużjoni ta' isem ġdid ta' fibra fuq il-lista ta' ismijiet permessi ta' fibri. (5) Għandha ssir dispożizzjoni fir-rigward ta’ ċerti prodotti li mhumiex magħmulin esklussivament minn materjal tat-tessut iżda li għandhom kontenut ta’ tessut li jikkostitwixxi parti essenzjali tal-prodotti jew li l-manifattur, il-proċessur jew in-negozjant ikun ġibed l-attenzjoni għalih. (6) It-tolleranza fir-rigward ta' 'fibri oħra', li ma għandhomx jidhru fuq it-tikketta għandha tapplika kemm għall-prodotti puri kif ukoll għal taħlitiet. (7) L-ittikkettjar tal-kompożizzjoni għandu jkun obbligatorju biex ikun żgurat li qed jingħata tagħrif korrett lill-konsumaturi kollha fil-Komunità f'livell uniformi. F’każijiet fejn huwa teknikament diffiċli li tiġi speċifikata l-kompożizzjoni ta’ prodott fiż-żmien tal-manifattura, għandu jkun possibbli li jidher, fuq it-tikketta, dawk il-fibri biss li huma magħrufa fiż-żmien tal-manifattura sakemm dawn ikunu jiffurmaw ċertu perċentwali mill-prodott mitmum. (8) Huwa meħtieġ, biex jiġu evitati d-differenzi ta’ prattika fost l-Istati Membri, li jiġu stipulati l-metodi eżatti ta’ ittikkettjar għal ċerti prodotti tat-tessuti magħmulin minn żewġ komponenti jew aktar, u li jiġu speċifikati l-komponenti ta’ prodotti tat-tessuti li mhemmx għalfejn jiġu kkunsidrati għall-finijiet tal-ittikkettjar u tal-analiżi. (9) Prodotti tat-tessuti soġġetti biss għall-ħtiġijiet ta’ ittikkettjar inklussiv, u dawk mibjugħin bil-metru jew maqtugħin f’tulijiet, għandhom ikunu għall-bejgħ b’tali mod li l-konsumatur jista’ jsir jaf tajjeb it-tagħrif kollu mwaħħal mal-pakkett ġenerali jew mar-romblu. (10) L-użu ta’ deskrizzjonijiet jew ta' ismijiet li jgawdu prestiġju partikolari fost l-utenti u l-konsumaturi għandhom ikunu soġġetti għal ċerti kundizzjonijiet. Barra minn hekk, biex jingħata tagħrif lill-utenti u lill-konsumaturi, huwa xieraq li l-ismijiet tal-fibri jkunu relatati mal-karatteristiċi tal-fibra. (11) Is-sorveljanza tas-suq ta' prodotti li jaqgħu taħt l-ambitu ta' dan ir-Regolament fl-Istati Membri għandha tkun suġġetta għad-dispożizzjonijiet tad-Direttiva 2001/95/KE tal-Parlament Ewropew u tal-Kunsill tat-3 ta' Diċembru 2001 dwar is-sigurtà ġenerali tal-prodotti[11]. (12) Huwa meħtieġ li jiġu stabbiliti metodi għat-teħid ta’ kampjuni u l-analiżi ta’ prodotti tat-tessuti biex tkun eskluża kwalunkwe possibilità ta’ oġġezzjoni għall-metodi użati. Il-metodi użati għat-testijiet uffiċjali mwettqa fl-Istati Membri biex jiddeterminaw il-kompożizzjoni tal-fibra tal-prodotti tat-tessuti magħmula minn taħlitiet ta' żewġ u ta' tliet fibri għandhom ikunu uniformi, kemm fir-rigward tat-trattament minn qabel tal-kampjun kif ukoll fir-rigward tal-analiżi kwantitattiva tiegħu; għalhekk dan ir-Regolament għandu jistabbilixxi metodu uniformi ta' analiżi għall-parti l-kbira tal-prodotti tat-tessuti magħmulin minn taħlitiet ta' żewġ u ta' tliet fibri li jinsabu fis-suq. (13) Fil-każ ta' taħlitiet ta' żewġ fibri li għalihom ma jeżisti l-ebda metodu uniformi ta' analiżi f'livell Komunitarju, il-laboratorju responsabbli mill-ittestjar għandu jkun jista' jiddetermina l-kompożizzjoni ta' taħlitiet bħal dawn billi juża kwalunkwe metodu validu għad-dispożizzjoni tiegħu, waqt li jindika r-riżultat miksub fir-rapport tal-analiżi u, jekk dan ikun magħruf, il-grad ta' preċiżjoni tal-metodu użat. (14) Dan ir-Regolament għandu jistabbilixxi l-konċessjonijiet miftiehma li għandhom jiġu applikati fuq il-piż anidru ta’ kull fibra waqt id-determinazzjoni bl-analiżi tal-kontenut tal-fibra tal-prodotti tat-tessuti, u għandu jagħti żewġ konċessjonijiet differenti miftiehma għall-kalkolazzjoni tal-kompożizzjoni ta’ fibri mqardxa jew mimxuta li fihom is-suf u/jew il-pil tal-annimali. Billi mhux dejjem jista' jiġi stabbilit jekk prodott huwiex imqardax jew mimxut, u għalhekk l-applikazzjoni tat-tolleranzi matul il-verifiki ta' konformtià fir-rigward tal-prodotti tat-tessuti mwettqa fil-Komunità tista' twassal għal riżultati inkonsistenti , il-laboratorji li jwettqu dawn il-verifiki għandhom ikunu awtorizzati li japplikaw konċessjoni waħda miftiehma f'każijiet ta' dubju. (15) Għandhom jiġu stipulati regoli fir-rigward ta' prodotti eżentati mir-rekwiżiti ġenerali tal-ittikkettjar ta' dan ir-Regolament, b'mod partikolari għall-prodotti li jintremew wara l-użu jew għall-prodotti li jeħtieġu biss ittikkettjar inklussiv. (16) Jixraq li tiġi stabbilita proċedura, li għandha tiġi osservata minn kwalunkwe manifattur jew rappreżentant tiegħu li jixtieq jinkludi isem ġdid ta' fibra fl-Annessi tekniċi. Dan ir-Regolament għandu għalhekk jistipula rekwiżiti li għandhom japplikaw għal isem ġdid ta' fibra li għandu jiżdied mal-Annessi tekniċi. (17) Il-miżuri meħtieġa għall-implimentazzjoni ta' dan ir-Regolament għandhom jiġu adottati skont id-Deċiżjoni tal-Kunsill 1999/468/KE tat-28 ta' Ġunju 1999 li tistipula l-proċeduri għall-eżerċizzju tas-setgħat ta' implimentazzjoni mogħtija lill-Kummissjoni[12]. (18) B'mod partikolari, il-Kummissjoni għandu jkollha s-setgħa li tadatta għall-progress tekniku l-lista ta' ismijiet ta' fibri u d-deskrizzjonijiet relatati, ir-rekwiżiti minimi għall-fajl tekniku li għandu jiġi anness mal-applikazzjoni mill-manifattur għaż-żieda ta' isem ġdid ta' fibra mal-lista ta' ismijiet ta' fibri permessi, id-dispożizzjonijiet speċjali li jikkonċernaw prodotti ta' kriepet u ċerti tipi ta' tessuti, il-lista ta' prodotti li għalihom l-ittikkettjar u l-immarkar mhuwiex obbligatorju, il-lista ta' oġġetti li ma għandhomx jitqiesu għad-determinazzjoni tal-perċentwali ta' fibri, il-konċessjonijiet miftehma użati għall-kalkolu tal-piż tal-fibri li fih prodott tat-tessuti, kif ukoll li tadatta l-metodi eżistenti jew li tadotta oħrajn ġodda ta' analiżi kwantitattivi għal taħlitiet ta' żewġ u ta' tliet fibri. Ladarba dawk il-miżuri huma ta’ ambitu ġenerali u mfassla biex jemendaw elementi mhux essenzjali ta’ dan ir-Regolament, inter alia , billi jissupplimentawh b'elementi ġodda mhux essenzjali, dawn għandhom jiġu adottati skont il-proċedura regolatorja bi skrutinju prevista fl-Artikolu 5a tad-Deċiżjoni 1999/468/KE. (19) Billi l-għanijiet tal-azzjoni li trid tittieħed, jiġifieri l-adozzjoni ta' regoli uniformi għall-użu ta' ismijiet ta' tessuti u għall-ittikkettjar relatat tal-prodotti tat-tessuti, ma jistgħux jintlaħqu biżżejjed mill-Istati Membri u għalhekk jistgħu, minħabba l-iskala tal-azzjoni, jinkisbu aħjar fuq livell Komunitarju, il-Komunità tista’ tadotta miżuri skont il-prinċipji tas-sussidjarjetà kif stabbilit fl-Artikolu 5 tat-Trattat. Skont il-prinċipju tal-proporzjonalità, kif stipulat f’dak l-Artikolu, dan ir-Regolament ma jmurx lil hinn minn dak li huwa meħtieġ biex jinkisbu dawk l-għanijiet. (20) Id-Direttivi 96/74/KE [jew abbozzati mill-ġdid], 96/73/KE u 73/44/KE għandhom jitħassru, ADOTTAW DAN IR-REGOLAMENT: Kapitolu 1 Dispożizzjonijiet ġenerali Artikolu 1 Suġġett Dan ir-Regolament jistabbilixxi regoli li jikkonċernaw l-użu ta' ismijiet ta' tessuti u ttikkettjar relatat tal-prodotti tat-tessuti kif ukoll regoli li jikkonċernaw l-analiżi kwantitattiva ta' taħlitiet ta' fibri ta' tessuti ta' żewġ u ta' tliet fibri. Artikolu 2 Ambitu 1. Dan ir-Regolament japplika għall-prodotti tat-tessuti. Huwa japplika wkoll għal dawn il-prodotti li ġejjin: (a) prodotti li fihom għallinqas 80 % bil-piż ta’ fibri tat-tessuti; (b) għata tal-għamara, umbrelel u tined li jkun fihom għallinqas 80 % bil-piż ta’ komponenti tat-tessuti; (c) il-komponenti tat-tessuti ta’ għata b’aktar minn saff wieħed ta’ pavimenti, saqqijiet u oġġetti tal-ikkampjar, u inforra li ssaħħan għax-xedd tas-saqajn, ingwanti, mittens u mitts, sakemm dawn il-partijiet jew dan il-kisi jkunu jikkostitwixxu għallinqas 80 % bil-piż tal-prodott sħiħ; (d) tessuti inkorporati fi prodotti oħra u li jiffurmaw parti integrali minnhom, fejn il-kompożizzjoni tagħhom hija speċifikata. 2. Id-dispożizzjonijiet ta’ dan ir-Regolament ma japplikawx għall-prodotti tat-tessuti li: (a) huma maħsuba għall-esportazzjoni lejn pajjiżi terzi; (b) li jidħlu fi Stati Membri, taħt kontroll doganali, għall-għanijiet ta’ tranżitu; (c) li jiġu importati minn pajjiżi terzi għal ipproċessar għall-intern; (d) li jiġu mogħtija b’kuntratt lil persuni li jaħdmu fi djarhom stess, jew lil ditti indipendenti li jwettqu xogħol minn materjali fornuti mingħajr ma l-karatteristici tagħhom jiġu ttrasferiti għal konsiderazzjoni. Artikolu 3 Definizzjonijiet 1. Għall-finijiet ta' dan ir-Regolament, għandhom jgħoddu d-definizzjonijiet li ġejjin: (a) “prodotti tat-tessuti” tfisser kwalunkwe prodotti mhux maħdumin, nofshom maħdumin, maħdumin, nofshom immanifatturati, immanifatturati, nofshom-lesti u lesti li jkunu esklussivament magħmulin minn fibri tat-tessuti, mingħajr ma jingħata kas għall-proċess ta’ taħlit jew ta’ assemblaġġ użat; (b) 'fibra tat-tessuti' tfisser waħda minn dawn li ġejjin: (i) unità ta’ materja kkaratterizzata mill-flessibilità, mill-irquqija u mill-proporzjon għoli ta’ tul għall-akbar dimensjoni trasversali tagħha, li tagħmilha xierqa għal applikazzjonijiet f’tessuti; (ii) strixxi jew tubi flessibbli, li l-wisa’ apparenti tagħhom ma taqbiżx il-5 mm, inklużi strixxi maqtugħin minn strixxi jew films usa, prodotti minn sostanzi użati għall-manifattura tal-fibri elenkati fit-tabella 2 fl-Anness I u xierqa għal applikazzjonijiet f’tessuti; (c) ‘il-wisa’ apparenti’ hija l-wisa’ tal-istrixxa jew tubu meta milwijin, iċċattjati, ikkompressati jew mibrumin, jew il-wisa’ medja fejn il-wisa’ mhijiex uniformi; (d) ‘il-komponent tat-tessuti’ jfisser parti minn prodott tat-tessuti b'kontenut ta' fibra distint; (e) ‘fibri estranji’ huma fibri oħra għajr dawk imsemmija fuq it-tikketta; (f) ‘inforra’ tfisser oġġett separat użat fit-tiswir ta' ħwejjeġ u ta' prodotti oħra, magħmul minn saff wieħed jew ħafna ta' materjal tat-tessuti mwaħħal b'mod laxk fuq ġewwa tul tarf wieħed jew aktar; (g) ‘ittikkettjar inklussiv’ ifisser mod ta' tikkettjar fejn tikketta waħda tintuża għal bosta prodotti tat-tessuti jew komponenti; (h) ‘prodotti li jintremew wara l-użu’ tfisser prodotti tat-tessuti mfassla biex jintużaw darba biss jew għal żmien limitat, u li l-użu normali tagħhom jimpedixxi kwalunkwe ristorazzjoni għal użu sussegwenti għall-istess skop jew għal skop simili. Artikolu 4 Regoli ġenerali 1. Il-prodotti tat-tessuti jistgħu jitqiegħdu fis-suq tal-Komunità, jew qabel jew matul l-ipproċessar industrijali tagħhom jew fi kwalunkwe fażi tad-distribuzzjoni, biss fejn prodotti bħal dawn huma ttikkettjati skont id-dispożizzjonijiet ta’ dan ir-Regolament. 2. L-applikazzjoni ta' dan ir-Regolament għandha tkun bla ħsara għall-applikazzjoni tar-regoli nazzjonali u Komunitarji dwar il-ħarsien ta’ proprjetà industrijali u kummerċjali, dwar indikazzjonijiet ta’ provenjenza, marki ta’ oriġini u l-ħarsien minn kompetizzjoni inġusta. Kapitolu 2 Ismijiet ta' fibri tat-tessuti u rekwiżiti relatati tal-ittikkettjar Artikolu 5 Ismijiet ta' fibri tat-tessuti 1. L-ismijiet tal-fibri elenkati fl-Anness I biss għandhom jintużaw għall-ittikkettjar ta' kompożizzjoni. 2. L-użu ta' ismijiet elenkati fl-Anness I għandu jkun riżervat għal fibri li n-natura tagħhom tikkorrispondi mad-deskrizzjoni stipulata f'dak l-Anness. L-ismijiet ma għandhomx jintużaw għal fibri oħra, sew jekk waħedhom sew jekk bħala għerq jew bħala aġġettiv. Il-kelma ‘ħarir’ ma tistax tintuża biex tindika figura jew preżentazzjoni partikolari fi ħjut kontinwu ta’ fibri tat-tessuti. Artikolu 6 Applikazzjonijiet għal ismijiet ġodda ta' fibri Kwalunkwe manifattur jew rappreżentant tiegħu jista' japplika għand il-Kummissjoni biex iżid isem ġdid ta' fibra mal-lista stipulata fl-Anness I. L-applikazzjoni għandha tinkludi fajl tekniku kkompilat skont l-Anness II Artikolu 7 Prodotti puri 1. Prodotti tat-tessuti komposti esklussivament mill-istess fibra biss jistgħu jiġu ttikkettjati bħala ‘100 %’, ‘puri’ jew ‘kollu.’ Dawn it-termini jew oħrajn simili ma għandhomx jintużaw għal prodotti oħra. 2. Prodott tat-tessuti għandu jitqies bħala esklussivament kompost mill-istess fibra jekk ikun fih sa 2 % bil-piż minn fibri oħra, sakemm din il-kwantità tkun iġġustifikata għal raġunijiet tekniċi u ma tkunx miżjuda bħala materja ta’ rutina. Taħt l-istess kundizzjoni, prodott tat-tessuti, li għadda minn proċess ta' tqardix, għandu jitqies bħala esklussivament magħmul mill-istess fibra jekk ikun fih sa 5 % bil-piż ta' materjali oħra. Artikolu 8 Prodotti tas-suf 1. Prodott tat-tessuti jista’ jkun ittikkettjat b’wieħed mill-ismijiet imniżżel fl-Anness III sakemm dan ikun magħmul esklussivament minn fibra tas-suf li ma kinitx ġiet inkorporata qabel fi prodott lest, li ma kienx ġie soġġett għal kwalunkwe proċessi ta’ brim u/jew ta’ feltru għajr dawk meħtieġa fil-manifattura ta’ dak il-prodott, u li ma kienx ġie mħassar bi trattament jew b’użu. 2. Permezz ta’ deroga mill-paragrafu 1, l-ismijiet elenkati fl-Anness III jistgħu jintużaw biex jiddeskrivu s-suf li jkun hemm f’taħlita ta’ fibra jekk il-kundizzjonijiet kollha li ġejjin ikunu ntlaħqu: (a) is-suf kollu li jkun hemm f’dik it-taħlita jissodisfa l-ħtiġijiet definiti fil-paragrafu 1; (b) dan is-suf ikun jifforma mhux inqas minn 25 % mill-piż totali tat-taħlita; (c) fil-każ ta’ taħlita mħarrbxa, is-suf ikun imħallat ma’ fibra waħda oħra biss; Il-perċentwali sħiħ ta' kompożizzjoni ta' taħlita bħal din għandu jingħata. 3. L-impuritajiet fibrużi fil-prodotti msemmija fil-paragrafi 1 u 2, inklużi l-prodotti tas-suq li għaddew minn proċess ta' tqardix, ma għandhomx jaqbżu ż-0,3 % u dan għandu jkun ġustifikat minn raġunijiet tekniċi konnessi mal-manifattura. Artikolu 9 Prodotti tat-tessuti multi-fibri 1. Prodott tat-tessuti magħmul minn żewġ fibri jew iktar, li waħda minnhom ikun fiha għallinqas 85 % tal-piż totali, għandu jkun ittikkettjat b'wieħed minn dawn li ġejjin: (a) l-isem tal-fibra li jkun fiha għallinqas 85 % tal-piż totali segwit mill-perċentwali tiegħu tal-piż; (b) l-isem tal-fibra li jkun fiha għallinqas 85 % tal-piż totali sewgit mill-kliem ‘minimu ta' 85 %’; (c) il-perċentwali sħiħ tal-kompożizzjoni tal-prodott. 2. Prodott tat-tessuti magħmul minn żewġ fibri jew iktar, li l-ebda waħda minnhom ma tagħmel aktar minn 85 % tal-piż totali, għandu jkun ittikkettjat bl-isem u l-perċentwali skont il-piż ta’ għallinqas żewġ fibri prinċipali bl-ogħla perċentwali skont il-piż, segwiti mill-ismijiet tal-fibri kostitwenti l-oħra f’ordni dixxendenti tal-perċentwali skont il-piż, bi jew mingħajr indikazzjoni tal-perċentwali tagħhom skont il-piż. Madankollu, għandhom japplikaw ukoll ir-regoli li ġejjin: (a) fibri li separatament jagħmlu inqas minn 10 % tal-piż totali ta’ prodott jistgħu jiġu msemmija kollettivament bit-terminu ‘fibri oħra’, segwiti bil-perċentwali totali skont il-piż; (b) fejn l-isem tal-fibra li tagħmel inqas minn 10 % tal-piż totali ta’ prodott huwa speċifikat, għandha tingħata l-kompożizzjoni tal-perċentwali totali ta’ dak il-prodott. 3. Prodotti li jkollhom medd ta’ qoton pur u tgħama ta’ kittien pur, li l-perċentwali ta’ qanneb fihom jagħmel għallinqas 40 % tal-piż totali tat-tessut mhux imdaqqas jista’ jingħata l-isem ta’ “unjoni ta’ għażel u qoton” li għandu jkun akkumpanjat mill-ispeċifikazzjoni tal-kompożizzjoni ‘medd ta’ qoton pur - tgħama ta’ qanneb pur’. 4. Għall-prodotti tat-tessuti li l-kompożizzjoni tagħhom ma tistax tingħata faċilment fil-ħin tal-manifattura tagħhom, it-terminu ‘fibri mħallta’ jew it-terminu ‘kompożizzjoni tat-tessut mhux speċifikata’ jista' jintuża fuq it-tikketta. Artikolu 10 Fibri dekorattivi u fibri b'effett antistatiku Fibri viżibbli, iżolabbli li jservu biss bħala dekorazzjoni u li ma jaqbżux is-7 % tal-piż tal-prodott lest ma għandhom għalfejn jissemmew fil-kompożizzjonijiet ta' fibri stipulati fl-Artikoli 7 u 9. l-istess għandu japplika għal fibri metalliċi u għal fibri oħra li jiġu inkorporati biex jinkiseb effett antistatiku u li ma jaqbżux it-2 % tal-piż tal-prodott lest. Fil-każ tal-prodotti msemmija fl-Artikolu 9(3), perċentwali bħal dawn għandhom jiġu kkalkolati fuq il-piż tad-drapp u fuq dak tat-tgħama separatament. Artikolu 11 Tikketti u mmarkar 1. Il-prodotti tat-tessuti għandhom jiġu ttikkettjati jew immarkati kull meta jitqiegħu fis-suq. Madankollu, l-ittikkettjar jew l-immarkar jista’ jiġi sostitwit jew issupplimentat b’dokumenti kummerċjali li jakkumpanjawhom meta l-prodotti ma jkunux qegħdin għall-bejgħ lill-konsumatur aħħari, jew meta jkunu qegħdin jitwasslu għal ordni magħmula mill-Istat jew minn xi persuna legali oħra rregolata mil-liġi pubblika. 2. Il-manifattur jew l-aġent awtorizzat tiegħu stabbiliti fil-Komunità jew, jekk la l-manifattur u lanqas l-aġent awtorizzat tiegħu ma huma stabbiliti fil-Komunità, l-operatur ekonomiku responsabbli għall-ewwel tqegħid fis-suq Komunitarju tal-prodott tat-tessuti għandu jiżgura l-provvista tat-tikketta u l-preċiżjoni tat-tagħrif stampat fuqha. Id-distributur għandu jiżgura li l-prodotti tat-tessuti mibjugħin minnu jkollhom l-ittikkettjar xieraq preskritt minn dan ir-Regolament. Il-persuni msemmija fl-ewwel u fit-tieni subparagrafi għandhom jiżguraw li kwalunkwe tagħrif mogħti meta prodotti tat-tessuti jitpoġġew fis-suq ma jkunx jista' jiġu mfixkel mal-ismijiet u mad-deskrizzjonijiet stabbiliti b’dan ir-Regolament. Artikolu 12 L-użu ta' ismijiet u ta' deskrizzjonijiet 1. L-ismijiet u d-deskrizzjonijiet imsemmija fl-Artikoli 5, 7, 8, u 9 għandhom ikunu indikati b'mod ċar fuq il-kuntratti ta' bejgħ, kontijiet, fatturi u dokumenti kummerċjali oħra. L-użu ta' abbrevjazzjonijiet mhuwiex permess. Iżda jista’ jintuża kodiċi ta’ pproċessar mekkanizzat, sakemm dan il-kodiċi jiġi spjegat fl-istess dokument. 2. L-ismijiet u d-deskrizzjonijiet imsemmija fl-Artikoli 5, 7, 8, u 9 għandhom jiġu indikati fil-katalogi u fil-letteratura kummerċjali, fuq l-ippakkeġġjar, fuq it-tikketti u l-immarkar bi stampa ċara, leġibbli u uniformi meta l-prodotti tat-tessuti jkunu għall-bejgħ. 3. It-trejdmarks jew l-isem tal-impriża jistgħu jidhru eżatt qabel jew wara l-ismijiet u d-deskrizzjonijiet imsemmija fl-Artikoli 5, 7, 8, u 9. Madankollu, fejn trejdmark jew isem ta' impriża jkun fih, waħdu jew bħala aġġettiv jew għerq, wieħed mill-ismijiet imniżżla fl-Anness I jew isem li jista' jiġi konfuż magħhom, dan it-trejdmark jew isem għandu jitpoġġa eżatt qabel jew wara l-ismijiet u d-deskrizzjonijiet imsemmija fl-Artikoli 5, 7, 8, u 9. Tagħrif ieħor għandu dejjem jidher separatament. 4. L-ittikkettjar u l-immarkar għandhom ikunu disponibbli fil-lingwa jew lingwi tal-Istat Membru li fit-territorju tiegħu l-prodotti tat-tessuti qegħdin għall-bejgħ jew qed jinbigħu lill-konsumatur aħħari jekk dan huwa mitlub skont il-leġiżlazzjoni ta' dak l-Istat Membru. Fil-każ ta' mkebba, irkiekel, marelli u kobob, jew kwantità żgħira oħra ta' ħjut tal-ħjata, tat-tiswija u r-rakkmu, l-ewwel subparagrafu għandu japplika għall-ittikkettjar inklussiv imsemmi fl-Artikolu 15(3). L-oġġetti individwali jistgħu jiġu ttikkettjati fi kwalunkwe waħda mil-lingwi tal-Komunità. Artikolu 13 Prodotti tat-tessuti multi-komponenti 1. Kwalunkwe prodott tat-tessuti li fih żewġ komponenti jew iżjed għandu jkollu tikketta li fuqha jidher il-kontenut tal-fibra ta' kull komponent. Ittikkettjar bħal dan ma għandux ikun obbligatorju għall-komponenti għajr għat-tberfil ewlieni u li jirrappreżentaw inqas minn 30 % tal-piż totali tal-prodott. 2. Fejn żewġ prodotti tat-tessuti jew aktar għandhom l-istess kontenut ta’ fibra u normalment jiffurmaw unità waħdanija, dawn jeħtieġu li jkollhom tikketta waħda biss. Artikolu 14 Dispożizzjonijiet speċjali Il-kompożizzjoni tal-fibri ta' prodotti mniżżla fl-Anness IV għandha tiġi indikata skont ir-regoli tal-ittikkettjar stipulati f'dak l-Anness. Artikolu 15 Derogi 1. B'deroga mill-Artikoli 11, 12 u 13, ir-regoli stipulati fil-paragrafi 2, 3, u 4 ta' dan l-Artikolu għandhom japplikaw. Fi kwalukwe każ, il-prodotti msemmija fil-paragrafi 3 u 4 ta' dan l-Artikolu għandhom ikunu għall-bejgħ b'tali mod li l-konsumatur aħħari jista' jsir jaf fid-dettall dwar il-kompożizzjoni ta' dawn il-prodotti. 2. L-indikazzjoni tal-ismijiet ta' fibri jew tal-kompożizzjoni tal-fibri fuq it-tikketti jew l-immarkar tal-prodotti tat-tessuti msemmija fl-Anness V mhijiex meħtieġa. Madankollu, fejn trejdmark jew isem ta' impriża jkun fih, waħdu jew bħala aġġettiv jew għerq, wieħed mill-ismijiet imniżżla fl-Anness I jew isem li jista' jiġi konfuż miegħu, l-Artikoli 11, 12 u 13 għandhom japplikaw. 3. Fejn prodotti tat-tessuti mniżżla fl-Anness VI huma tal-istess tip u kompożizzjoni, dawn jistgħu jkunu għall-bejgħ flimkien taħt tikketta inklussiva. 4. Il-kompożizzjoni ta’ prodotti tat-tessuti mibjugħin bil-metru għandha tintwera biss fuq it-tul tar-romblu li jkun għall-bejgħ. Kapitolu 3 Perċentwali ta' fibri u tolleranzi Artikolu 16 Elementi li ma għandhomx jitqiesu għad-determinazzjoni tal-perċentwali ta' fibri Fir-rigward tad-determinazzjoni tal-perċentwali stipulati fl-Artikoli 7, 8 u 9 previsti skont l-Artikolu 11, l-oġġetti mniżżla fl-Anness VII ma għandhomx jitqiesu. Artikolu 17 Dispożizzjonijiet tas-sorveljanza tas-suq 1. L-awtoritajiet nazzjonali għas-sorveljanza tas-suq għandhom iwettqu verifiki fir-rigward tal-konformità tal-kompożizzjoni tal-prodotti tat-tessuti bit-tagħrif provdut dwar il-kompożizzjoni ta' dawk il-prodotti skont id-Direttiva 2001/95/KE. 2. Il-verifiki msemmija fil-paragrafu 1 għandhom jitwettqu skont il-metodi ta' teħid ta' kampjuni u l-analiżi kwantitattivi ta' ċerti taħlitiet ta' żewġ u ta' tliet fibri stipulati fl-Anness VIII. Għal dawn il-finijiet, il-perċentwali ta' fibra stipulati fl-Artikoli 7, 8 u 9 għandhom jiġu stabbiliti bl-applikazzjoni tal-konċessjoni miftehma xierqa għall-massa anidra ta’ kull fibra stabbilita fl-Anness IX, wara li jkunu tneħħew l-oġġetti msemmija fl-Anness VII. 3. Kwalunkwe laboratorju responsabbli mill-ittestjar ta' taħlitiet ta' tessuti li għalihom ma hemm l-ebda metodu ta' analiżi uniformi fil-livell Komunitarju għandu jiddetermina l-kompożizzjoni ta' taħlitiet bħal dawn billi juża kwalunkwe metodu validu għad-dispożizzjoni tiegħu, waqt li jindika r-riżultat miksub fir-rapport tal-analiżi u, jekk dan ikun magħruf, il-grad ta' preċiżjoni tal-metodu użat. Artikolu 18 Tolleranzi 1. Għall-finijiet tal-istabbiliment tal-kompożizzjoni tal-prodotti tat-tessuti maħsuba għall-konsumatur aħħari, it-tolleranzi stipulati fil-paragrafi 2, 3, u 4 għandhom japplikaw. 2. Il-preżenza ta' fibri estranji fil-kompożizzjoni li għandhom jingħataw skont l-Artikolu 9 ma għandhiex għalfejn tiġi indikata jekk il-perċentwali ta' dawn il-fibri ma jilħaqx dawn il-punti li ġejjin: (a) 2 % tal-piż totali tal-prodott tat-tessuti, sakemm din il-kwantità tkun ġustifikata b'raġunijiet tekniċi u ma tkunx ġiet miżjuda bħala kwistjoni ta' rutina; (b) 5 % fil-każ ta' prodotti li jkunu għaddew minn proċess ta' tqardix. Il-punt (b) ta' dan il-paragrafu għandu jkun bla ħsara għall-Artikolu 8(3). 3. Għandha tkun permessa tolleranza ta’ manifattura ta’ 3 % bejn il-perċentwali tal-fibra mistqarra li għandhom jingħataw skont l-Artikolu 9 u l-perċentwali miksuba mill-analiżi mwettqa skont l-Artikolu 17, fir-rigward tal-piż totali tal-fibri muri fuq it-tikketta. Tolleranza bħal din għandha tapplika wkoll għal dan l-ġej: (a) fibri li huma elenkati mingħajr l-ebda indikazzjoni tal-perċentwali tagħhom skont l-Artikolu 9(2); (b) il-perċentwali ta' suf imsemmi fl-Artikolu 8(2)(b). Għall-finijiet tal-analiżi, it-tolleranzi għandhom jiġu kkalkulati b'mod separat. Il-piż totali li għandu jitqies fil-kalkolu tat-tolleranza msemmija f'dan il-paragrafu għandu jkun dak tal-fibri tal-prodott lest li minnu għandu jitnaqqas il-piż ta’ kwalunkwe fibri estranji misjuba meta tkun ġiet applikata t-tolleranza msemmija fil-paragrafu 2. Iż-żieda tat-tolleranzi li hemm referenza għalihom fil-paragrafi 2 u 3 għandha tkun permessa biss jekk xi fibri estranji misjuba b’analiżi, meta tiġi applikata t-tolleranza msemmija fil-paragrafu 2, tinzerta tkun tal-istess tip kimiku bħala waħda jew iktar mill-fibri murija fuq it-tikketta. 4. Fil-każ ta’ prodotti partikolari li għalihom il-proċess tal-manifattura jitlob tolleranzi ogħla minn dawk mogħtija fil-paragrafi 2 u 3, tolleranzi ogħla jistgħu jiġu awtorizzati mill-Kummissjoni meta l-konformità tal-prodott tiġi kkontrollata skont l-Artikolu 17(1) f’każijiet eċċezzjonali biss u fejn tkun ipprovduta ġustifikazzjoni xierqa mill-manifattur. Il-manifattur għandu jressaq talba li tagħti raġunijiet u evidenza biżżejjed taċ-ċirkostanzi eċċezzjonali tal-manifattura. Kapitolu 4 Dispożizzjonijiet finali Artikolu 19 Emendi tal-Annessi 1. Il-Kummissjoni tista' tadotta kwalunkwe emenda lill-Annessi I, II, IV, V, VI, VII, VIII u IX li hija meħtieġa għall-adattament ta' dawn l-Annessi għall-progress tekniku. 2. Il-miżuri msemmija fil-paragrafu 1, maħsuba biex jemendaw elementi mhux essenzjali ta' dan ir-Regolament, billi, inter alia , iżidu miegħu, għandhom jiġu adottati skont il-proċedura regolatorja bi skrutinju msemmija fl-Artikolu 20(2). Artikolu 20 Kumitat 1. Il-Kummissjoni għandha tiġi megħjuna mill-Kumitat tal-Ismijiet tat-Tessuti u l-Ittikkettjar. 2. Fil-każ li ssir referenza għal dan il-paragrafu, l-Artikolu 5a(1) sa (4), u l-Artikolu 7 tad-Deċiżjoni 1999/468/KE għandhom japplikaw, wara li jkunu tqiesu d-dispożizzjonijiet tal-Artikolu 8 tagħha. Artikolu 21 Rappurtar Sa mhux aktar tard minn [DATA = ħames snin mid-dħul fis-seħħ ta' dan ir-Regolament], il-Kummissjoni għandha tressaq rapport lill-Parlament Ewropew u lill-Kunsill dwar l-implimentazzjoni ta' dan ir-Regolament, b'enfasi fuq it-talbiet u l-adozzjoni tal-ismijiet il-ġodda ta' fibri. Artikolu 22 Tħassir Id-Direttivi 73/44/KE, 96/73/KE u 96/74/KE [jew abbozzati mill-ġdid] qed jitħassru b'effett mid-data tad-dħul fis-seħħ ta' dan ir-Regolament. Ir-referenzi magħmula għad-Direttivi mħassra għandhom jinftiehmu bħala referenzi għal dan ir-Regolament u għandhom jinqraw skont it-tabella ta' korrelazzjoni fl-Anness X. Artikolu 23 Dħul fis-seħħ Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f' Il-Ġurnal Uffiċjali tal-Komunitajiet Ewropej . Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, [...] Għall-Parlament Ewropew Għall-Kunsill Il-President Il-President […] […] ANNESS I TABELLA TAL-FIBRI TAT-TESSUTI Tabella 1 Numru | Isem | Deskrizzjoni tal-fibra | 1 | suf | Fibri mis-suf tan-nagħaġ jew tal-ħrief (Ovis aries) jew taħlita ta' fibri mis-suf tan-nagħaġ jew tal-ħrief u x-xagħar tal-annimali elenkati fil-punt 2 | 2 | alpaka, ljama, ġemel, kaxmer, moher, vikunja Angoraangora, jak, guanako, kaxgora, kastur, lontra, segwiti jew le bl-isem ‘suf’ jew ‘xagħar’ | xagħar tal-annimali li ġejjin: alpaka, ljama, ġemel, mogħża tal-kaxmer, mogħża tal-angora, fenek tal-angora, vikunja, jak, guanako, mogħża tal-kaxgora, kastur, lontra | 3 | xagħar tal-annimal jew taż-żiemel, bi jew mingħajr indikazzjoni tat-tip ta’ annimal (eż. xagħar tal-merħla, xagħar tal-mogħża komuni, xagħar taż-żiemel) | xagħar ta’ annimali varji mhux imsemmija f’1 u 2 | 4 | ħarir | fibra miksuba esklussivament minn insetti li jobżqu l-ħarir | 5 | qoton | fibra miksuba mill-ifsdqa tal-pjanta tal-qoton (Gossypium) | 6 | kapok | fibra miksuba mill-intern tal-frotta tal-kapok (Ceiba pentandra) | 7 | kittien | fibra miksuba mill-qalba tal-pjanta tal-kittien (Linum usitatissimum) | 8 | qanneb ġenwin | fibra miksuba mill-qalba tal-qanneb (Cannabis sativa) | 9 | ġuta | fibra miksuba mil-qalba tal-Corchorus olitorius u l-Corchorus capsularis. Għall-għanijiet ta’ dan ir-Regolament, fibri tal-qalba miksuba minn l-ispeċi segwenti għandhom jiġu ttrattati bl-istess mod bħall-ġuta: Hibiscus cannabinus, Hibiscus sabdariffa, Abultilon avicennae, Urena lobata, Urena sinuata | 10 | abaka (Qanneb ta’ Manila) | fibra miksuba mill-weraq ta’ barra tal-Musa textilis | 11 | alfa | fibra miksuba mill-weraq tal-Istipa tenacissima | 12 | kajjar (ġewż tal-Indi) | fibra miksuba mill-frotta tal-Cocos nucifera | 13 | ġummar | fibra miksuba mill-qalba tas-Cytisus scoparius u/jew tal-iSpartium Junceum | 14 | rami | fibra miksuba mill-qalba tal-Boehmeria nivea u l-Boehmeria tenacissima | 15 | sisal | fibra miksuba mill-weraq tal-Agave sisalana | 16 | Sunn | fibra mill-qalba tal-Crotalaria juncea | 17 | Sabbara | fibra mill-qalba tal-Agave Fourcroydes | 18 | Maguey | fibra mill-qalba tal-Agave Cantala | Tabella 2 19 | aċetat | fibra tal-aċetat taċ-ċelluluża fejn inqas minn 92 % imma għallinqas 74 % tal-gruppi hydroxyl huma aċetilatati | 20 | alġinat | fibra miksuba minn imluħa metalliċi u l-aċidu alġiniku | 21 | kupro (cuprammonium rayon) | fibra taċ-ċelluluża riġenerata miksuba bil-proċess cuprammonium | 22 | modal | fibra taċ-ċelluloża riġenerata miksuba minn proċess viskuż modifikat li għandu saħħa qawwija li jkisser u modulu għoli ta' tixrib. Is-saħħa biex tkisser (BC) fl-istat ikkundizzjonat u l-forza ((BM) meħtieġa biex tipproduċi titwil ta’ 5 % fi stat imxarrab huma: BC (CN) ≥ 1,3 √T + 2 T BM (CN) ≥ 0,5 √T fejn T hija d-densità lineari medja f’decitex | 23 | proteina | fibra miksuba minn sostanzi ta’ proteina naturali riġenerati u stabbilizzati permezz ta’ azzjoni ta’ aġenti kimiċi | 24 | triaċetat | fibra tal-aċetat taċ-ċelluloża fejn għallinqas 92 % tal-gruppi hydroxyl huma aċetilitati | 25 | viskuż | fibra taċ-ċelluluża riġenerata miksuba bil-proċess viskuż għal fibra tal-filament u fibra diskontinwa | 26 | akrilik | fibra ffurmata minn makromollikuli linejari li jinkludu għallinqas 85 % (bil-piż) fil-katina tal-mudell acrylonitrilic | 27 | chlorofibre | fibra ffurmata minn makromollikuli lineari li jkollhom fil-katina tagħhom iktar minn 50 % bil-piż ta’ unitajiet monomeriċi ta’ vinil klorinat u vinilidene klorinat | 28 | fluorofibre | fibra ffurmata minn makromollikuli lineari magħmula minn monomeri fluorcarbon aliphatic | 29 | modakrilik | fibra ffurmata minn makromollikuli lineari li jkollhom fil-katina tagħhom iktar minn 50 % u inqas minn 85 % (bil-piż) tal-mudell acrylonitrilic | 30 | poliamide jew najlon | fibra magħmula minn makromollikuli sintetiċi lineari li jkollhom fit-katina rabtiet rikorrenti ma' amide li minnu mill-inqas 85 % huwa magħqud ma' unitajiet alifatiċi jew ċikloalifatiċi'. | 31 | aramid | fibri magħmulin minn makromollikuli lineari sintetiċi magħmula minn gruppi aromatiċi magħqudin b’rabtiet ta’ amide jew imide, li minnhom mill-inqas 85 % huma magħqudin direttament ma’ żewġ ċrieki aromatiċi u bin-numru ta’ konnessjonijiet ta’ imide, jekk dawn tal-aħħar ikunu preżenti, ma jaqbżix in-numru ta’ konnessjonijiet ta’ amide | 32 | polyimide | fibri ffurmati minn makromollikuli sintetiċi lineari li fit-taħlita fihom unitajiet ripetuti ta’ imide | 33 | lyocell | fibra taċ-ċelluloża riġenerata miksuba mit-tidwib, u proċess ta’ solvent organiku (taħlita ta' kimiċi organiċi u ilma) b’tidwir, mingħajr ma jifformaw derivati | 34 | polylactide | fibra magħmula minn makromollikuli lineari- li jkollhom fil-katina mill-inqas 85 % (f'massa) ta' unitajiet ta' esteri ta' aċidu lattiku derivati minn zokkor naturali, u li jkollhom temperatura li fiha jinħallu ta' mill-inqas 135°C | 35 | poliester | fibra ffurmata minn makromollikuli linejari li jkun fihom għallinqas 85 % (bil-piż) fil-katina ta’ ester ta’ aċidu diol u tereftaliku | 36 | polyethylene | fibra ffurmata minn makromollikuli linejari ta’ idrokarbonju saturizzat allifatiku mhux sostitwit | 37 | polipropilene | fibra ffurmata minn makromollikulu linejari ta’ idrokarbonju saturizzat alifatiku fejn atomu wieħed tal-karbonju minn kull tnejn iġorr methyl side chain fid-dispożizzjoni isotattika u mingħajr iktar sostituzzjoni | 38 | polyicarbamide | fibra ffurmuta minn makromolekuli lineari li jkollhom fil-katina l-grupp funzjonali tal-ureylene rikorrenti (NH—CO—NH) | 39 | poliurethane | fibra ffurmata minn makromollikuli lineari magħmula minn ktajjen bil-grupp funzjonali tal-urethane rikorrenti | 40 | vinilal | fibra ffurmata minn makromollikuli lineari li l-katina tagħhom hija magħmula bil-poly(alkoħol tal-vinil) b’livelli differenti ta’ aċetalizzazzjoni | 41 | trivinil | fibra ffurmata minn acrylonitrile terpolymer, monomer ta’ vinil klorinat u t-tielet monomeru tal-vinil, li l-ebda wieħed minnhom ma jirrapreżenta daqs 50 % tal-piż totali | 42 | elastodiene | elastofibre magħmul minn polyisoprene naturali jew sintetiku, jew magħmul minn dienes polimerizzat wieħed jew iktar bi jew mingħajr monomeru tal-vinil wieħed jew aktar, u li, meta miġbud għal tliet darbiet it-tul oriġinali tiegħu u rilaxxat, jirkupra minnufih u b’mod sostanzjali t-tul inizjali tiegħu | 43 | elastane | elastofibre magħmul minn għallinqas 85 % (bil-piż) ta' polyurethane segmentat u li, meta miġbud għal tliet darbiet it-tul oriġinali tiegħu u rrilaxxat, jirkupra minnufih u b’mod sostanzjali t-tul inizjali tiegħu | 44 | fibra tal-ħġieġ | fibra magħmula mill-ħġieġ | 45 | isem li jikkorrispondi għall-materjali li minnhom huma magħmula l-fibri, eż. metall (metalliku, metallizzat), asbestos, karta, segwiti jew le mill-kelma ‘ħjut’ jew ‘fibra’ | fibri miksubin minn materjali ġodda jew mixxellanji mhux elenkati hawn fuq | 46 | elastomultiester | fibra ffurmata b'azzjoni bejn makromollikuli lineari kimikament distinti f'żewġ fażijiet jew aktar (li minnhom l-ebda wieħed ma jaqbeż il-85 % bħala piż ) u li fiha gruppi ta' esteri bħala unitajiet funzjonali dominanti (mill-inqas 85 %) u li, wara trattamemt adatt meta miġbuda għal darba u nofs it-tul oriġinali u rilaxxata, tirkupra malajr u b'mod sostanzjali għat-tul oriġinali tagħha | 47 | Elastolefin | fibri magħmulin minn mill-inqas 95 % (bħala piż) tal-makromollikuli mmaljati salib parzjalment, magħmulin mill-ethylene u mill-inqas minn olefin wieħed ieħor u li, meta miġbudin darba u nofs it-tul oriġinali tagħhom u rilaxxati, jirkupraw malajr u b'mod sostanzjali għat-tul oriġinali tagħhom | 48 | Melamine | fibra magħmula minn mill-inqas 85 % bħala piż tal-makromollikuli mmaljati salib magħmula mid-derivati tal-melamina | _____________ ANNESS II REKWIŻITI MINIMI GĦAL FAJL TEKNIKU BIEX JAPPLIKA GĦAL ISEM ĠDID TA' FIBRA (Artikolu 6) Fajl tekniku li jrid jipproponi isem ġdid ta' fibra għall-inklużjoni fl-Anness I, kif imsemmi fl-Artkolu 6, għandu jkun fih mill-inqas it-tagħrif li ġej: - Isem propost tal-fibra; L-isem propost għandu jkun relatat mal-kompożizzjoni kimika u għandu jipprovdu tagħrif dwar il-karatteristiċi tal-fibra, jekk xieraq. L-isem propost għandu jkun ħieles mid-drittijiet u ma għandux ikun marbut mal-manifattur. - Definizzjoni proposta tal-fibra; Il-karatteristiċi msemmija fid-definizzjoni tal-fibra l-ġdida, bħal pereżempju l-elastiċità, għandhom ikunu verifikabbli permezz ta' metodi ta' ittestjar li għandhom jitressqu flimkien mal-fajl tekniku u r-riżultati esperimentali tal-analiżi. - Identifikazzjoni tal-fibra: formula kimika, differenzi mill-fibri eżistenti, flimkien ma', fejn rilevanti, dejta fid-dettall bħall-punt tat-tidwib, id-densità, l-indiċi rifrattiv, l-aġir fi ħruq u l-ispettru FTIR; - It-tolleranza miftiehma proposta; - Metodi ta' identifikazzjoni u ta' kwantifikazzjoni żviluppati biżżejjed, inkluża dejta esperimentali; L-applikant għandu jevalwa l-possibilità li juża l-metodi elenkati fl-Anness VIII ta' dan ir-Regolament biex janalizza t-taħlitiet kummerċjali l-aktar mistennija tal-fibra l-ġdida ma' fibri oħra u għandu jipproponi mill-inqas waħda minn dawn il-metodi. Għal dawk il-metodi fejn il-fibra tista' titqies bħala komponent li ma jinħallx, l-applikant għandu jivvaluta l-fatturi ta' korrezzjoni tal-massa tal-fibra l-ġdida. Id-dejta kollha esperimentali għandha titressaq mal-applikazzjoni Jekk il-metodi mniżżla f'dan ir-Regolament mhumiex adattati, l-applikant għandu jipprovdi raġunament xieraq u jipproponi metodu ġdid. L-applikazzjonijiet għandu jkun fihom id-dejta esperimentali għall-metodi proposti. Dejta dwar il-preċiżjoni, ir-robustezza u r-ripetittività tal-metodi għandha tingħata mal-fajl. - Tagħrif addizzjonali ta' appoġġ għal mal-applikazzjoni: proċess ta' produzzjoni, rilevanza għall-konsumatur; - Il-manifattur jew ir-rappreżentant tiegħu għandu jipprovdi kampjuni rappreżentattivi tal-fibra pura l-ġdida u t-taħlitiet rilevanti tal-fibra meħtieġa għat-twettiq tal-validazzjoni tal-metodi ta' identifikazzjoni u ta' kwantifikazzjoni proposti, jekk mitluba mill-Kummissjoni. _____________ ANNESS III ISMIJIET LI JIDRHU FL-ARTIKOLU 8(1) - bil-Bulgaru: ‘необработена вълна’, - bl-Ispanjaol: ‘lana virgen’ jew ‘lana de esquilado’, - biċ-Ċek: ‘střižní vlna’, - bid-Daniż: ‘ren, ny uld’, - bil-Ġermaniż: Schurwolle’, - bl-Estonjan: ‘uus vill’, - bl-Irlandiż: 'olann lomra' - bil-Grieg: ‘παρθένο μαλλί’, - bl-Ingliż: ‘fleece wool’ jew ‘virgin wool’, - bil-Franċiż: ‘laine vierge’ jew ‘laine de tonte’, - bit-Taljan: ‘lana vergine’ jew ‘lana di tosa’, - bil-Latvjan: ‘pirmlietojuma vilna’ jew ‘cirptā vilna’, - bil-Litwan: ‘natūralioji vilna’, - bl-Ungeriż: ‘élőgyapjú’, - bil-Malti: ‘suf verġni’, - bl-Olandiż: ‘scheerwol’, - bil-Pollakk: ‘żywa wełna’, - bil-Portugiż: ‘lã virgem’, - bir-Rumen: ‘lână virgină’, - bis-Slovakk: ‘strižná vlna’, - bis-Sloven: ‘runska volna’, - bil-Finlandiż: ‘uusi villa’, - bl-Iżvediż: ‘ren ull’. __________ ANNESS IV DISPOŻIZZJONIJIET SPEĊJALI GĦALL-ITIKKETTJAR TA’ ĊERTI PRODOTTI (Artikolu 14) Prodotti | Id-dispożizzjonijiet dwar l-ittikkettjar | 1. Il-prodotti tal-kriepet li ġejjin: | Il-kompożizzjoni tal-fibri għandha tiġi indikata fuq it-tikketta billi tingħata l-kompożizzjoni tal-prodott kollu jew, inklussivament jew b'mod separat, il-kompożizzjoni tal-komponenti elenkati rispettivament: | (a) Riċipetti | Id-drapp ta’ ġewwa u ta’ barra tal-boroż u d-dahar | (b) Kriepet | Il-panewijiet webbiesa ta’ quddiem, ta’ wara u tal-ġnub | (c) Corselettes | Id-drapp ta’ barra u ta’ ġewwa tal-boroż, il-panewijiet webbiesa ta’ quddiem u ta’ wara u l-panewijiet tal-ġnub | 2. Prodotti oħra tal-kriepet mhux elenkati hawn fuq | Il-kompożizzjoni tal-fibri għandha tiġi indikata billi tingħata l-kompożizzjoni tal-prodott kollu jew, inklussivament jew b'mod separat, il-kompożizzjoni tal-komponenti varji tal-prodotti. Ittikkettjar bħal dan ma għandux ikun obbligatorju għal komponenti li jirrapreżentaw inqas minn 10 % tal-piż totali tal-prodott. | 3. Il-prodotti kollha tal-kriepet | L-ittikkettjar separat tal-partijiet varji tal-prodotti tal-kriepet għandu jsir b’tali mod li l-konsumatur aħħari jkun jista’ jifhem faċilment għal liema parti tal-prodott jirreferi t-tagħrif fuq it-tikketta. | 4. Tessuti stampati b'inċiżjoni | Il-kompożizzjoni tal-fibra għandha tingħata għall-prodott bħala ħaġa sħiħa u tista’ tkun indikata billi, il-kompożizzjoni tad-drapp bażiku u dik tal-partijiet inċiżi jiġu ddikjarati separatament. Dawn il-komponenti għandhom jissemmew b’isimhom | 5. Tessuti rrakkmati | Il-kompożizzjoni tal-fibra għandha tingħata għall-prodott bħala ħaġa sħiħa u tista’ tkun indikata billi, il-kompożizzjoni tad-drapp bażiku u dik tal-hajt tar-rakkmu jiġu ddikjarati separatament. Dawn il-komponenti għandhom jissemmew b’isimhom. L-ittikkettjar bħal dan huwa obbligatorju biss għall-partijiet irrakkmati li jammontaw għal mill-inqas 10 % tal-wiċċ tal-prodott. | 6. Ħjut li jikkonsistu minn qalba u kisja magħmula minn fibri differenti u offruti għall-bejgħ bħala tali lill-konsumatur | Il-kompożizzjoni tal-fibra għandha tingħata għall-prodott bħala ħaġa sħiħa u tista’ tkun indikata billi tingħata l-kompożizzjoni tal-qalba u tal-kisja b'mod separat. Dawn il-komponenti għandhom jissemmew b’isimhom | 7. Tessuti tal-bellus u tal-filpa, jew tessuti li jixbħu l-bellus jew il-filpa | Il-kompożizzjoni tal-fibra għandha tingħata għall-prodott sħiħ, u fejn il-prodott ikun fih dahar distint u wiċċ tal-użu magħmul minn fibri differenti, din tista’ tiġi ddikjarata separatament għal dawk il-komponenti. Dawn il-komponenti għandhom jissemmew b’isimhom | 8. Kisi tal-art u twapet li d-dahar u l-wiċċ tal-użu tagħhom huma magħmula minn fibri differenti | Il-kompożizzjoni tista' tingħata għall-wiċċ tal-użu waħdu. Il-wiċċ tal-użu għandu jissemma b’ismu | __________ ANNESS V PRODOTTI LI GĦALIHOM L-ITTIKKETTJAR JEW L-IMMARKAR MHUWIEX OBBLIGATORJU (Artikolu 15(2)) 1. Faxex tal-kmiem 2. Ċineg tal-arloġġi magħmulin minn materjali tat-tessut 3. Tikketti u badges 4. Ingwanti imbottiti għall-irfigħ ta' oġġetti sħan ta' materjali tat-tessut 5. Għata tal-kafè 6. Għata tat-te 7. Protezzjoni tal-kmiem 8. Manxò (muffs) għajr dawk magħmula mid-drapp tal-pil 9. Fjuri artifiċjali 10. Kuxxinetti tal-labar 11. Kanvas miżbugħ 12. Prodotti tat-tessut bħala bażi jew drappijiet minn taħt jew fursetti 13. Feltri 14. Prodotti antiki tat-tessut iffabbrikati, fejn mistqarra tali b’mod espliċitu 15. Takkalji 16. Ippakkjar, mhux ġdid u mibjugħ bħala tali 17. Kpiepel tal-feltru 18. Reċipjenti li huma rotob u mingħajr bażi, partijiet magħmulin minn sarrag, jew minn materjali tat-tessut 19. Oġġetti tal-vjaġġi magħmulin minn materjal tat-tessut 20. Tapezzeriji rrakkmati bl-idejn, lesti jew mhux lesti, u materjali għall-produzzjoni tagħhom, li jinkludu ħjut tal-irrakkmar, mibjugħin separatament mill-kanvas u ppreżentati b’mod speċjali biex jintużaw f’tapezzeriji bħal dawn 21. Żippijiet 22. Buttuni u bokkli miksija b’materjali tat-tessut 23. Kisi tal-kotba magħmulin minn materjal tat-tessut 24. Ġugarelli 25. Partijiet tat-tessut ta’ xedd tas-saqajn, għajr il-kisi li jsaħħan 26. Sottoplatti li jkollhom bosta komponenti u arja tal-wiċċ ta’ mhux iktar minn 500 ċm2 27. Ingwanti u ċraret tal-forn 28. Għata tal-bajd 29. Kaxex tal-make-up 30. Boroż tat-tabakk magħmulin minn materjal tat-tessut 31. Kaxex magħmulin minn materjal tat-tessut tan-nuċċalijiet, sigarretti u sigarri, lajters u pettnijiet 32. Tagħmir ta’ protezzjoni użat fl-isports bl-eċċezzjoni tal-ingwanti 33. Kaxex tat-twaletta 34. Kaxex għat-tindif taż-żraben 35. Oġġetti tal-funerali 36. Prodotti li jintremew wara l-użu, bl-eċċezzjoni tat-tajjar 37. Prodotti tat-tessuti soġġetti għar-regoli tal- Farmakopija Ewropea u koperti b’referenza għal dawk ir-regoli, faxex għal użu mediku u ortopediku li ma jintremewx wara l-użu u prodotti ortopediċi tat-tessuti ġenerali 38. Prodotti tat-tessuti inklużi ċwiemi, ħbula u spag, soġġetti għal punt 12 tal-Anness VI normalment maħsuba: (a) għal użu bħala komponenti ta’ apparat fil-manifattura u fl-ipproċessar ta’ oġġetti; (b) għal inkorporazzjoni f’magni, stallazzjonijiet domestiċi (eż. tisħin, arja kundizzjonata jew dawl) u apparat ieħor, vetturi u mezzi oħra tat-trasport, jew għat-tħaddim, manutenzjoni jew apparat tagħhom, għajr għata ta’ tarpolin u aċċessorji tat-tessuti ta’ vetturi b’magna mibjugħin separatament mill-vettura 39. Prodotti tat-tessuti għal għanijiet ta’ protezzjoni u ta’ sigurtà bhal ċintorini tas-sigurtà, paraxutijiet, ġkieket tas-salvataġġ, siġġijiet ta’ emerġenza, apparat għat-tifi tan-nar, ġkieket għal kontra l-bulits u lbies protettiv speċjali (eż: protezzjoni kontra n-nar, kontra sostanzi kimiċi u perikoli oħra għas-sigurtà) 40. Strutturi mirfudin fl-arja (eż: swali tal-isport, stands tal-wirjiet jew faċilitajiet ta’ ħżin), sakemm jiġu pprovduti d-dettalji tar-rendimenti u l-ispeċifikazzjonijiet tekniċi ta’ dawn il-prodotti 41. Qlugħ 42. Għata tal-annimali 43. Bnadar u bandalori __________ ANNESS VI PRODOTTI LI GĦALIHOM L-ITTIKKETTJAR U L-IMMARKAR INKLUSSIV BISS HUWA OBBLIGATORJU (Artikolu 15(3)) 1. Ċraret tal-art 2. Ċraret tat-tindif 3. Tberfil u tirqim 4. Passementerie 5. Ċintorini 6. Ċineg 7. Takkalji u ġarrettieri 8. Lazzijiet taż-żraben u tal-boots 9. Żigarelli 10. Lastiku 11. Ippakkjar ġdid mibjugħ bħala tali 12. Spag tal-ippakkjar u tal-agrikoltura; spag, kordaġġ u ħbula għajr dawk li jaqgħu taħt il-punt 38 tal-Anness V[13]. 13. Sottoplatti 14. Imkatar 15. Xbieki tax-xagħar 16. Ingravajjet u ċfuf għat-tfal 17. Vavalori; ingwanti tal-ħasil u flanelli tal-wiċċ 18. Ħjut tal-ħjata, tat-tiswija u tar-rakkmu ppreżentati għall-bejgħ bl-imnut fi kwantitajiet żgħar b’piż nett ta’ gramma waħda jew inqas 19. Tejp għall-purtieri u persjani u xaters __________ ANNESS VII OĠĠETTI LI MA GĦANDHOMX JITQIESU GĦAD-DETERMINAZZJONI TAL-PERĊENTWALI TAL-FIBRI (Artikolu 16) Prodotti | Oġġetti esklużi | a)Il-prodotti kollha tat-tessuti | (i) Partijiet mhumiex tat-tessuti, ċmusa, tikketti u badges, borduri u tirqim li ma jiffurmawx parti integrali mill-prodott, buttuni u bokkli miksijin bil-materjal tat-tessut, aċċessorji, dekorazzjonijiet, żigarelli mhux tal-lastiku, ħjut elastiċi u ċineg miżjuda f’punti speċifiċi u limitati tal-prodott. (ii) Sostanzi grassi, tberfil, piżijiet, daqsijiet u dressings, prodotti li ma jgħaddix l-ilma minnhom, prodotti addizzjonali ta' żebgħa u ta' stampar u prodotti oħra tal-ipproċessar tat-tessuti. | b) Kisi tal-art u twapet: | Il-komponenti l-oħra kollha għajr tal-wiċċ tal-użu | c) Drappijiet tal-kisi | Meddijiet u tgħamiet tat-tberfil u tal-mili li ma jiffurmawx parti mill-wiċċ tal-użu | d) Dendil u purtieri | Meddijiet u tgħamiet tat-tberfil u tal-mili li mhumiex parti min-naħa t-tajba tad-drapp | e) Kalzetti | Ħjut tal-lastiku użati fil-pulzieri u l-fursetti u l-ħajt ta' rinfurzar fis-swaba' tas-saqajn u fl-għarqub | f) Tajts | Ħjut tal-lastiku użati fiċ-ċinturin u l-fursetti u l-ħajt ta' rinfurzar fis-swaba tas-saqajn u fl-għarqub | g) Prodotti oħra tat-tessuti għajr dawk taħt punti b) sa f) | Id-drapp bażiku jew ta’ taħt, fursetti u rinforzamenti, inter-linings u qiegħ tal-kanvas, ħjut tal-ħjata u tal-assemblaġġ sakemm ma jissostitwixxux il-medd u/jew it-tgħama tad-drapp, mili li ma għandux funzjoni ta’ iżolazzjoni u, soġġetta għall-Artikolu 13(1), inforra. Għall-finijiet ta’ din id-dispożizzjoni: (i) il-bażi tal-materjal ta’ taħt ta’ prodotti tat-tessuti li sservi bħala qiegħ għall-wiċċ tal-użu, b’mod partikolari fi gvieret u drappijiet doppji, u bħala qiegħ għal drappijiet tal-bellus u tal-filpa u prodotti simili ma għandhomx jitqiesu bħala qigħan li għandhom jitwarrbu (ii) ‘fursetti u rinforzamenti’ jfissru ħajt jew materjali miżjuda f’punti speċifiċi u limitati tal-prodotti tat-tessuti biex isaħħuhom jew jagħtuhom riġidità jew ħxuna | __________ ANNESS VIII METODI GĦALL-ANALIŻI KWANTITATTIVA TA' TAĦLITIET TA' FIBRI TA' TESSUTI TA' ŻEWĠ U TA' TLIET FIBRI KAPITOLU 1 Tħejjijiet ta' kampjuni ta' ttestjar u eżemplari ta' testijiet biex jiddeterminaw il-kompożizzjoni ta' fibri tal-prodotti tat-tessuti 1. IL-QASAM TA’ APPLIKAZZJONI Dan il-Kapitolu jagħti proċeduri għall-kisba ta' kampjuni tat-testijiet tal-laboratorju ta' daqs tajjeb għal trattament minn qabel għal analiżi kwantitattiva (jiġifieri għal piż li ma jaqbiżx il-100 g) minn kampjuni tal-laboratorju f'lott, u għall-għażla ta' eżemplari tat-test minn kampjuni tat-testijiet tal-laboratorju li jkunu ġew ittrattati minn qabel biex titneħħa l-materja mhux fibruża[14]. 2. DEFINIZZJONIJIET 2.1. Sors tal-lott - Il-kwantità ta' materjal li tiġi ġġudikata fuq il-bażi ta' sensiela waħda ta' riżultati tat-test. Dan jista' jkun fih, pereżempju, il-materjal kollu f'kunsinna waħda ta' drapp; id-drapp kollu minsuġ minn mitwa partikolari; kunsinna ta' ħajt, balla jew grupp ta' balel ta' fibra mhux maħduma. 2.2. Kampjun tal-lott tal-laboratorju - I-porzjon tas-sors tal-lott meħud biex ikun rappreżentattiv tal-kunsinna kollha, u li jkun disponibbli għal-laboratorju. Id-daqs u n-natura tal-kampjun tal-lott tal-laboratorju għandhom ikunu biżżejjed biex jegħlbu b'mod adegwat il-varjabilità tas-sors tal-lott u biex jiffaċilitaw in-nuqqas ta' xkiel fit-tqandil fil-laboratorju[15]. 2.3. Kampjun tat-test tal-laboratorju — Dak il-porzjon tal-kampjun tal-lott tal-laboratorju li jiġi soġġett għal trattament minn qabel biex titneħħa materja mhux fibruża, u li minnu jittieħdu kampjuni tat-test. Id-daqs u n-natura tal-kampjun tat-test tal-laboratorju għandhom ikunu biżżejjed biex jegħlbu b'mod adegwat il-varjabilità tal-kampjun tal-lott tal-laboratorju[16]. 2.4. Kampjun tat-test — Il-porzjon tal-materjal meħtieġ biex jagħti riżultat tat-test individwali, u magħżul mill-kampjun tat-test tal-laboratorju. 3. IL-PRINĊIPJU Il-kampjun tat-test tal-laboratorju jintagħżel biex ikun rappreżentattiv tal-kampjun tal-lott tal-laboratorju. L-eżemplari tat-test jittieħdu mill-kampjun tat-test tal-laboratorju b'tali mod li kull wieħed minnhom ikun rappreżentattiv tal-kampjun tat-test tal-laboratorju. 4. TEĦID TA' KAMPJUNI MINN FIBRI MAĦLULA 4.1. Fibri mhux orjentati — Ikseb il-kampjun tat-test tal-laboratorju billi tagħżel b'mod każwali mostri mill-eżemplari tal-lott tal-laboratorju. Ħallat sewwa l-kampjun kollu tat-test tal-laboratorju permezz ta' moxt tal-laboratorju[17]. Għaddi n-nisġa jew it-taħlita, inklużi l-fibri maħlula u l-fibri li jeħlu mat-tagħmir użat għat-taħlit minn trattament li jsir qabel. Imbagħad agħżel eżemplari tat-test, fi proporzjon tal-piż rispettivi tagħhom, min-nisġa jew mit-taħlita, mill-fibri maħlula u mill-fibri li jeħlu mat-tagħmir. Jekk in-nisġa mimxuta tibqa' intatta wara t-trattament minn qabel, agħżel l-eżemplari tat-test bil-mod deskritt f'4.2. Jekk in-nisġa mimxuta tiġi ddisturbata mit-trattament minn qabel, agħżel kull eżemplari tat-test billi tneħħi b'mod każwali għallinqas 16-il mostra żgħira ta' daqs tajjeb u li bejn wieħed u ieħor ikunu tal-istess daqs u mbagħad għaqqadhom. 4.2. Fibri orjentati, (mxat, nsiġ, frak, truf) - Minn partijiet magħżula b'mod każwali mill-kampjun tal-lott tal-laboratorju aqta' mhux inqas minn 10 strixxi kull waħda ta' piż bejn wieħed u ieħor ta' 1 g. Għaddi l-kampjuni tat-test tal-laboratorju li ġew iffurmati minn trattament li jsir qabel. Erġa' għaqqad l-istrixxi billi tpoġġihom ġenb maġenb u ikseb l-eżemplari tat-test billi taqta' minnhom biex hekk tieħu porzjon minn kull wieħed mill-10 tulijiet. 5. ĦAJT GĦAT-TEĦID TA' KAMPJUNI 5.1. Ħajt f'pakketti jew bil-piż — Ittestja l-pakketti kollha fil-kampjun tal-lott tal-laboratorju. Neħħi t-tulijiet indaqs kontinwi xierqa minn kull pakkett jew billi tkebbeb marelli tal-istess numru ta' dwawar fuq rukkell[18], jew b'xi mezz ieħor. Għaqqad it-tulijiet ġenb maġenb jew bħala marella waħda jew inkella bħala stoppa biex tifforma kampjun tat-test tal-laboratorju, waqt li tiżgura li hemm tulijiet ugwali minn kull pakkett fil-marella jew fl-istoppa. Agħmel il-kampjun tat-test tal-laboratorju soġġett għat-trattament minn qabel. Ħu eżemplari tat-test mill-kampjun tat-test tal-laboratorju billi taqta' mazz ħjut tal-istess daqs mill-marella jew stoppa, waqt li toqgħod attent li l-mazz ikun fih il-ħajt kollu fil-kampjun. Jekk it-teks tal-ħajt huwa t u n-numru tal-pakketti magħżula mill-kampjun tal-lott tal-laboratorju huwa n, allura biex tikseb il-kampjun tat-test ta' 10 g, it-tul ta' ħajt li għandu jitneħħa minn kull pakkett huwa ta' 106/nt cm Jekk l-nt huwa għoli, jiġifieri aktar minn 2 000, kebbeb marella itqal u aqtagħha min-naħa għall-oħra f'żewġ postijiet biex tagħti piż xieraq lill-istoppa. It-truf ta' kwalunkwe kampjun f'forma ta' stoppa għandhom jintrabtu sew qabel it-trattament minn qabel u l-eżemplari tat-test għandhom jittieħdu minn post 'il bogħod mill-post tal-irbit. 5.2. Ħajt fuq medd — Ħu kampjun tat-test tal-laboratorju billi taqta' tul mit-tarf tal-medd, mhux inqas minn 20 ċm fit-tul u li jinkludu l-ħjut kollha fil-medd għajr il-ħjut tat-tarf li jiġu mwarrba. Orbot il-mazz ta' ħjut flimkien qrib tarf minnhom. Jekk il-kampjun ikun kbir wisq għal trattament minn qabel bħala ħaġa sħiħa aqsmu f'żewġ porzjonijiet jew iktar, kull wieħed marbut għal trattament minn qabel, u erġa' għaqqad il-porzjonijiet wara li kull wieħed ikun ġie trattat minn qabel separatament. Ħu kampjun tat-test billi taqta' tul tajjeb mill-kampjun tat-test tal-laboratorju mit-tarf 'il bogħod mill-għoqda, u waqt li tgħaqqad il-ħjut kollha fil-medd. Għal medd ta' ħjut N ta' teks t, it-tul ta' kampjun ta' piż 1 g huwa ta' 105/Nt cm. 6. DRAPP GĦAT-TEĦID TAL-KAMPJUNI 6.1. Minn kampjun tal-lott tal-laboratorju li jikkonsisti f'qatgħa waħdanija rappreżentattiva tad-drapp — Aqta' strixxa dijagonali minn rokna għal oħra u neħħi t-truf. Din l-istrixxa hija l-kampjun tat-test tal-laboratorju. Biex tikseb kampjun tat-test tal-laboratorju ta' x g, id-daqs tal-istrixxa għandu jkun ta' x104/G cm2. fejn G huwa l-piż tad-drapp f'g/m2. Agħmel il-kampjun tat-test tal-laboratorju soġġett għat-trattament minn qabel u mbagħad aqta' l-istrixxa b'mod trasversali f'erba' tulijiet indaqs u poġġihom fuq xulxin. Ħu kampjuni tat-test minn kwalunkwe parti tal-materjal fi strixxi billi taqta' mill-istrixxi kollha biex b'hekk kull kampjun ikun fih tul ugwali ta' kull strixxa. Jekk id-drapp għandu disinn minsuġ, agħmel li l-wisa' tal-kampjun tat-test tal-laboratorju, imkejla b'mod parallel għad-direzzjoni tal-medd, tkun mhux inqas minn repetizzjoni waħda tal-medd tad-disinn. Jekk b'din il-kundizzjoni sodisfatta, il-kampjun tat-test tal-laboratorju jkun kbir wisq biex jiġi ttrattat kollu f'salt, aqtgħu f'partijiet ugwali, ittrattahom separatament minn qabel, u poġġi fuq xulxin dawn il-partijiet qabel għażla ta' kampjun tat-test, waqt li toqgħod attent li l-partijiet li jikkorrispondu tad-disinn ma jikkoinċedux. 6.2. Minn kampjun tal-lott tal-laboratorju magħmul minn bosta qatgħat —Ittratta kull qatgħa kif deskritt f'6.1, u agħti kull riżultat separatament. 7. TEĦID TA' KAMPJUNI TA' PRODOTTI MAGĦMULA U LESTI Il-kampjun tal-lott tal-laboratorju huwa normalment prodott magħmul u lest għal kollox jew frazzjoni rappreżentattiva ta' wieħed. Fejn xieraq agħti l-perċentwali tal-partijiet differenti tal-prodott li ma għandhomx l-istess kontenut ta' fibra, biex tivverifika l-konformità mal-Artikolu 13. Agħżel kampjun tat-test tal-laboratorju rappreżentattiv tal-parti tal-prodott magħmul u lest, li l-kompożizzjoni tiegħu għandha tintwera fuq it-tikketta. Jekk il-prodott ikollu diversi tikketti, agħżel kampjuni tat-test tal-laboratorju rappreżentattivi għal kull parti li tikkorrispondi għat-tikketta mogħtija. Jekk il-prodott li l-kompożizzjoni tiegħu għad trid tiġi ddeterminata mhuwiex uniformi, jista' jkun meħtieġ li tagħżel il-kampjuni tat-test tal-laboratorju minn kull waħda mill-partijiet tal-prodott u li tiddetermina l-proporzjoniiet relattivi tal-partijiet varji rigward il-prodott kollu kkonċernat. Imbagħad ikkalkula l-perċentwali waqt li jitqiesu l-proporzjonijiet relattivi tal-partijiet tal-kampjuni meħudin. Agħmel il-kampjuni tat-test tal-laboratorju soġġetti għat-trattament minn qabel. Imbagħad agħżel kampjuni tat-test rappreżentattivi tal-kampjuni tat-test tal-laboratorju ttrattati minn qabel. II. Introduzzjoni għall-metodi għall-analiżi kwantitattiva ta' taħlitiet ta' fibri ta' tessuti Metodi għal analiżi kwantitattiva ta' taħlitiet ta' fibri huma msejsa fuq żewġ proċessi ewlenin, is-separazzjoni manwali u s-separazzjoni kimika tal-fibri. Il-metodu ta' separazzjoni manwali għandu jintuża kull meta jkun possibbli minħabba li ġeneralment jagħti riżultati iktar preċiżi mill-metodu kimiku. Jista' jintuża għat-tessuti kollha li l-fibri komponenti tagħhom ma jiffurmawx taħlita intima, bħala pereżempju fil-każ tal-ħajt kompost minn diversi elementi li kull wieħed minnhom huwa magħmul minn tip wieħed ta' fibra biss, jew tessuti li l-fibra fihom tal-medd hija ta' tip differenti għal dik tat-tgħama, jew drappijiet innittjati li jistgħu jiġu miftuqa magħmulin minn ħajt ta' tipi differenti. B'mod ġenerali, il-metodi tal-analiżi kimika kwantitattiva huma msejsa fuq soluzzjoni selettiva tal-komponenti individwali. Wara t-tneħħija ta' komponent il-fdal li ma jdubx għandu jintiżen, u l-proporzjon ta' komponent li jdub jiġi kkalkulat mit-telf tal-piż. Din l-ewwel parti tal-Anness tagħti l-informazzjoni komuni tal-analiżi b'dan il-metodu tat-taħlitiet tal-fibri kollha li ġew ittrattati fl-Anness, tkun xi tkun il-kompożizzjoni tagħhom. Għalhekk għandu jintuża mas-sezzjonijiet individwali suċċessivi tal-Anness, li fihom il-proċeduri ddettaljati applikabbli għal taħlitiet ta' fibri partikolari. Kultant, analiżi tkun ibbażata fuq prinċipju differenti minn soluzzjoni selettiva; f'każijiet bħal dawn, jiġu mogħtija dettalji sħaħ fis-sezzjoni x-xierqa. Taħlitiet ta' fibri matul l-ipproċessar u, ftit inqas, tessuti lesti jista' jkun fihom materja mhux fibruża, bħal xaħmijiet, xama' jew faxex, jew materja li ddub fl-ilma, li jew ikunu naturali jew jiġu miżjuda biex jiffaċilitaw l-ipproċessar. Il-materja mhux fibbruża għandha titneħħa qabel l-analiżi. Għal din ir-raġuni qiegħed jingħata wkoll metodu ta' kif jitneħħew ix-xaħmijiet, ix-xama' u l-materja li tinħall fl-ilma. Flimkien ma' dan, it-tessuti jista' jkun fihom reżini jew materja oħra miżjuda biex jingħatawlhom kwalitajiet speċjali. Materja bħal din, inkluża ż-żebgħa f'każijiet eċċezzjonali, tista' tfixkel l-azzjoni tar-reaġent fuq il-komponent li jdub fl-ilma u/jew tista' titneħħa parzjalment jew kompletament mir-reaġent. Dan it-tip ta' materja miżjuda jista' għalhekk joħloq żbalji u għandu jitneħħa qabel issir l-analiżi tal-kampjun. Jekk ma jkunx possibbli li titneħħa materja miżjuda bħal din, il-metodi tal-analiżi kimika kwantitattiva mogħtija f'dan l-Anness ma jibqgħux iktar applikabbli. Żebgħa fi drappijiet miżbugħin titqies bħala parti integrali mill-fibra u ma titneħħiex. L-analiżi jitwettqu fuq il-bażi tal-piż xott u tingħata proċedura biex jiġi stabbilit il-piż xott. Ir-riżultat jinkiseb permezz tal-applikazzjoni mal-piż ta' kull fibra xotta tal-konċessjonijiet miftehma mniżżla fl-Anness IX ta' dan ir-Regolament. Qabel ma tkompli bl-analiżi, il-fibri kollha preżenti fit-taħlita għandhom ikunu ġew identifikati. F'xi metodi, il-komponent ta' taħlita li ma jdubx fl-ilma jista' jinħall parzjalment fir-reaġent użat biex idewweb il-komponent/i li jdub/u. Fejn possibbli, intagħżlu reaġenti li għandhom effett żgħir jew li ma għandhom l-ebda effett fuq il-fibri li jdubu. Jekk ikun magħruf li jkun hemm telf fil-piż waqt l-analiżi, ir-riżultat għandu jiġi kkoreġut; fatturi ta' korrezzjoni għal dan l-għan huma mogħtija. Dawn il-fatturi kienu determinati f'diversi laboratorji billi ġew ittrattati fibri mnaddfa bil-trattament minn qabel, b'reaġent xieraq kif speċifikat fil-metodu tal-analiżi. Dawn il-fatturi ta' korrezzjoni japplikaw biss għall-fibri sottogradati u jistgħu jkunu meħtieġa fatturi differenti ta' korrezzjoni jekk il-fibri jkunu ġew sottogradati qabel jew matul l-ipproċessar. Il-proċeduri mogħtija japplikaw għal determinazzjonijiet singoli. Tal-inqas żewġ determinazzjonijiet fuq kampjuni tat-test separati għandhom isiru, kemm fil-każ ta' separazzjoni manwali kif ukoll fil-każ ta' separazzjoni kimika. Għall-konferma, jekk mhux teknikament impossibbli, huwa rakkomandat li jintużaw proċeduri alternattivi fejn il-kostitwent li kien il-fdal fil-metodu standard ikun maħlul l-ewwel. KAPITOLU 2 Metodi għall-analiżi kwantitattivi ta' ċerti taħlitiet ta' żewġ fibri I. Tagħrif ġenerali komuni għall-metodi mogħtija għall-analiżi kimika kwantitattiva ta' taħlit ta' fibri tat-tessuti. I.1. Ambitu u qasam tal-applikazzjoni Il-qasam ta' applikazzjoni għal kull metodu jispeċifika għal liema fibri japplika l-metodu. I.2. Prinċipju Wara l-identifikazzjoni tal-komponenti ta' taħlita, il-materjal mhux fibruż jitneħħa bi trattament minn qabel addattat u mbagħad wieħed mill-komponenti, ġeneralment b'soluzzjoni selettiva[19]. Ir-residwu li ma jdubx jintiżen, u l-proporzjon ta' komponent li jdub jiġi kkalkulat mit-telf tal-piż. Għajr fejn dan jippreżenta diffikultajiet tekniċi, huwa preferibbli li l-fibra preżenti tinħall fil-proporzjon il-kbir, biex b'hekk tikseb il-fibra preżenti fil-proporzjon iż-żgħir bħala fdal. I.3. Materjali u apparat I.3.1. Apparat I.3.1.1. Griġjoli filtru u flixkien tal-użin kbar biżżejjed li jżommu fihom griġjoli bħal dawn, jew kwalunkwe apparat li jagħti riżultati identiċi. I.3.1.2. Termos. I.3.1.3. Dessikkatur li jkun fih is-silika-ġel li jindika fih innifsu. I.3.1.4. Forn ventilat għall-inxif tal-eżemplari f'105 ± 3 ºC. I.3.1.5. Miżien analitiku, eżatt sa 0,0002 g. I.3.1.6. Soxhlet extractor jew apparat ieħor li jagħti riżultati identiċi. I.3.2. Reaġenti I.3.2.1. Żejt mhux raffinat ħafif, iddistillat mill-ġdid, medda ta' togħlija minn 40 sa 60°C. I.3.2.2. Reaġenti oħra huma speċifikati fis-sezzjonijiet addattati ta' kull metodu. Ir-reaġenti kollha użati għandhom ikunu kimikament puri. I.3.2.3. Ilma ddistillat jew dejonizzat. I.3.2.4. Aċetun. I.3.2.5. Aċidu ortofosforiku. I.3.2.6. Urea. I.3.2.7. Bikarbonat tas-sodju. Ir-reaġenti kollha użati għandhom ikunu kimikament puri. I.4. Atmosfera ta' kundizzjonar u ttestjar Minħabba li jiġu stabbiliti piżijiet xotti, mhux meħtieġ li tikkundizzjona l-kampjun jew li twettaq analiżi fl-atmosfera kkundizzjonata. I.5. Kampjun tat-test tal-laboratorju Ħu kampjun tat-test tal-laboratorju li huwa rappreżentattiv tal-kampjun tal-lott tal-laboratorju u biżżejjed biex jipprovdi l-kampjuni kollha, kull wieħed ta' mill-inqas 1 g, li huma meħtieġa. I.6. Trattament minn qabel tal-kampjun tat-test tal-laboratorju[20] Fejn tkun preżenti sostanza li ma għandhiex titqies fil-kalkoli perċentwali (ara l-Artikolu 16 ta' din id-Direttiva), din għandha l-ewwel titneħħa permezz ta' metodu xieraq li ma jaffettwa l-ebda kostitwent tal-fibri. Għal dan l-għan, materja mhux fibruża li tista' tiġi estratta b'żejt mhux raffinat ħafif u bl-ilma titneħħa billi l-kampjun tat-test imnixxef bl-arja f'estrattur Soxhlet jiġi ttrattat b’żejt mhux raffinat ħafif għal siegħa b'rata minima ta' sitt ċikli fis-siegħa. Ħalli ż-żejt ħafif jevapora mill-kampjun, li mbagħad jiġi estratt bi trattament dirett li jkun jikkonsisti fit-tixrib tal-kampjun fl-ilma fit-temperatura tal-kamra għal siegħa u mbagħad xarrbu fl-ilma f'65 ± 5°C għal siegħa oħra, waqt li tħawwad il-likur minn ħin għal ieħor. Uża proporzjon tal-kampjun-likur ta' 100:1. Neħħi l-ilma żejjed mill-kampjun billi tagħsru, tiġbdu jew bl-użu ta' magni ċentrifugi u mbagħad ħalli l-kampjun jinxef bl-arja. F’każ ta’ elastolefin jew ta’ taħlitiet ta' fibri li fihom l-elastolefin jew fibri oħra (suf, xagħar tal-annimali, ħarir, qoton, kittien, qanneb ġenwin, ġuta, abaka, alfa, kajjar, ġummar, rami, sisal, kupru, modal, proteina, viskuż, akrilik, poliamide jew najlon, poliesteri, elastomultiester) il-proċedura li għadha kemm ġiet deskritta għandha tkun daqsxejn modifikata, fil-fatt, iż-żejt mhux raffinat eteru ħafif għandu jinbidel bl-aċetun. F’każ ta’ taħlitiet b'żewġ fibri li fihom l-elastolefin u l-aċetat il-proċedura li ġejja għandha tapplika bħala t-trattament ta’ qabel. Oħroġ il-kampjun għal 10 minuti f’temperatura ta’ 80°C b’soluzzjoni ta’ 25 g/l ta’ 50 % aċidu ortofosforiku u 50 g/l ta’ urea. Uża proporzjon tal-kampjun-likur ta' 100:1. Aħsel il-kampjun fl-ilma, qattar u aħslu f'soluzzjoni ta' 0,1 % bikarbonat tas-sodju, fl-aħħar nett aħsel sewwa fl-ilma. Meta materja mhux fibruża ma tkunx tista' titneħħa biż-żejt mhux raffinat ħafif u bl-ilma, għandha titneħħa billi tissostitwixxi l-metodu tal-ilma deskritt hawn fuq b'metodu adattat li bl-ebda mod ma jbiddel sostanzjalment kwalunkwe mill-kostitwenti tal-fibra. Madankollu, għal xi fibri ta' ħaxix naturali mhux ibbliċjati (eż. il-ġuta, il-kajjar), għandu jiġi osservat li t-trattament normali ta’ qabel biż-żejt mhux raffinat ħafif u bl-ilma ma jneħħix is-sostanzi mhux fibrużi naturali kollha; madankollu t-trattament addizzjonali ta’ qabel ma jiġix applikat għajr jekk il-kampjun ikun fih sostanzi użati għat-tirqim li la jinħallu fiż-żejt mhux raffinat ħafif u lanqas fl-ilma. Ir-rapporti tal-analiżi għandhom jinkludu dettalji sħaħ tal-metodi użati għat-trattament ta’ qabel. I.7. Proċedura tat-test I.7.1. Struzzjonijiet ġenerali I.7.1.1. T n i x x i f Wettaq l-operazzjonijiet kollha tat-tnixxif għal mhux anqas minn erba' sigħat u mhux aktar minn 16-il siegħa f'105 ± 3C f'forn ventilat bil-bieba tal-forn magħluqa minn kullimkien. Jekk il-perjodu tat-tnixxif huwa inqas minn 14-il siegħa, il-kampjun għandu jintiżen biex jiġi vverifikat li l-piż tiegħu sar kostanti. Il-piż jista' jitqies li sar konstanti jekk, wara perjodu ieħor ta' tnixxif ta' 60 minuta, il-varjazzjoni tiegħu hija inqas minn 0,05 %. Evita li tmiss il-griġjoli u l-flixken tal-użin, il-kampjuni jew ir-residwi bl-idejn waqt l-operazzjonijiet ta' tnixxif, tibrid u użin. Kampjuni xotti fi flixkun tal-użin bl-għatu tiegħu maġenbu. Wara t-tnixxif, agħlaq il-flixkun tal-użin bit-tapp qabel ma tneħħih mill-forn, u ttrasferih mill-iktar fis possibbli lejn id-dessikatur. Nixxef il-griġjol filtru fi flixkun tal-użin bl-għatu tiegħu maġenbu fil-forn. Wara t-tnixxif, agħlaq il-flixkun tal-użin u ttrasferih mill-iktar fis possibbli lejn id-dessikatur. Fejn jiġi użat apparat ieħor għajr griġjol filtru, l-operazzjonijiet ta' tnixxif fil-forn għandhom jitwettqu b'tali mod li jippermettu li jiġi stabbilit il-piż xott tal-fibri mingħajr telf. I.7.1.2. T i b r i d Wettaq l-operazzjonijiet kollha ta' tibrid fid-dessikatur b'dan tal-aħħar imqiegħed ħdejn il-miżien, sakemm jinkiseb it-tibrid sħiħ tal-fliexken tal-użin, u fi kwalunkwe każ għal mhux inqas minn sagħtejn. I.7.1.3. U ż i n Wara t-tkessiħ, kompli l-użin tal-flixkun tal-użin fi żmien żewġ minuti minn meta tneħħih mid-dessikatur. Iżen sa preċiżjoni ta' 0,0002 g. I.7.2. Proċedura Ħu kampjun tat-test mill-kampjun tat-test tal-laboratorju ttrattat minn qabel li jkun jiżen għallinqas 1 g. Aqta' ħajta jew biċċa f'tulijiet ta' madwar 10 mm, mifrudin kemm jista' jkun possibbli. Nixxef il-kampjun fi flixkun tal-użin, berrdu fid-dessikatur u iżnu. Ittrasferixxi l-kampjun għar-reċipjent tal-ħġieġ speċifikat fis-sezzjoni x-xierqa tal-metodu rilevanti tal-Komunità, erġa' iżen il-flixkun tal-użin minnufih u ikseb il-piż xott tal-kampjun permezz tad-differenza. Kompli t-test kif speċifikat fis-sezzjoni x-xierqa tal-metodu applikabbli. Eżamina l-fdal mikroskopikali biex tikkontrolla li fil-fatt it-trattament ikun neħħa għal kollox il-fibra li ddub. I.8. Kalkolu u espressjoni tar-riżultati Fisser il-piż tal-komponent li ma jdubx bħala perċentwali tal-piż totali tal-fibra fit-taħlita. Il-perċentwali tal-komponent li jdub jinkiseb permezz tad-differenza. Ikkalkula r-riżultati fuq il-bażi ta' piż xott, nadif, aġġustati b'(a) il-konċessjoni miftehma u (b) il-fatturi tal-korrezzjoni meħtieġa biex jagħtu kas tat-telf tal-materja waqt it-trattament minn qabel u l-analiżi. Il-kalkoli għandhom isiru bl-applikazzjoni tal-formula mogħtija f'I.8.2. I.8.1. Il-kalkolu tal-perċentwali tal-komponent li ma jdubx fuq bażi ta' piż xott, nadif, li ma jagħtix kas tal-piż tal-fibra mitluf waqt it-trattament minn qabel. [pic] fejn P1 % huwa l-perċentwali ta' komponent li ma jdubx xott, nadif, m huwa l-perċentwali ta' piż xott tal-kampjun wara t-trattament minn qabel, r huwa l-piż xott tal-fdal, d huwa l-fattur ta' korrezzjoni għat-telf fil-piż tal-komponent li ma jdubx fir-reaġent waqt l-analiżi. Il-valuri xierqa ta' "d" huma mogħtija fis-sezzjoni rilevanti ta' kull metodu. Naturalment, valuri bħal dawn ta' “d” huma l-valuri normali applikabbli għal fibri sottogradati kimikament. I.8.2. Il-kalkolu tal-perċentwali tal-komponent li ma jdubx fuq bażi ta' piż xott, nadif, b'aġġustament b'fatturi konvenzjonali u fejn xieraq fatturi ta' korrezzjoni għal telf fil-piż waqt it-trattament minn qabel. [pic] fejn fejn P1A % huwa l-perċentwali ta' komponent li ma jdubx, aġġustat b'konċessjonijiet konvenzjonali miftehma u għal telf ta' piż waqt it-trattament minn qabel. P1 huwa l-perċentwali ta' komponent li ma jdubx xott, nadif kif ikkalkulat mill-formula murija f'I.8.1 a1 hija l-konċessjoni konvenzjonali miftiehma għall-komponent li ma jdubx (ara l-Anness IX) a2 hija l-konċessjoni konvenzjonali miftiehma għall-komponent li jdub (ara l-Anness IX) b1 huwa t-telf tal-perċentwali tal-komponent li ma jdubx ikkawżat bit-trattament minn qabel b2 huwa t-telf tal-perċentwali tal-komponent li jdub ikkawżat bit-trattament minn qabel Il-perċentwali tat-tieni komponent huwa P2A % = 100 - P1A % Fejn ikun intuża trattament minn qabel speċjali, il-valuri ta' b1 u b2 għandhom jiġu stabbiliti, jekk possibbli, billi tkun sottomessa kull waħda mill-kostitwenti tal-fibri puri għat-trattament minn qabel applikat fl-analiżi. Fibri puri huma dawk ħielsa minn materjal mhux fibruż għajr dak li normalment ikun preżenti fihom (kemm b'mod naturali jew minħabba l-proċess ta' manifattura), fl-istat (mhux ibbliċjat, ibbliċjat) li fih jinstabu fil-materjal li għandu jiġi analizzat. Fejn l-ebda fibri kostitwenti separati nodfa użati fil-manifattura tal-materjal li għandu jiġi analizzat ma jkunu disponibbli, għandhom jintużaw il-valuri medji ta' b1 u b2 kif miksuba mit-testijiet imwettqa fuq fibri nodfa simili għal dawk fit-taħlita li tkun qegħda tiġi eżaminata. Jekk jiġi applikat trattament normali minn qabel permezz tal-estrazzjoni biż-żejt mhux raffinat ħafif u l-ilma, il-fatturi ta' korrezzjoni b1 u b2 jistgħu ma jitqisux, għajr fil-każ ta' qoton mhux ibbliċjat, kittien mhux ibbliċjat u qanneb mhux ibbliċjat, fejn it-telf ikkawżat minn trattament minn qabel huwa qiegħed konvenzjonalment jitqies ta' 4 %, u fil-każ ta' polipropilene, fejn qed jitqies ta' 1 %. Fil-każ ta' fibri oħra, it-telf dovut għat-trattament minn qabel huwa mwarrab b'mod konvenzjonali fil-kalkoli. II. Metodu ta' analiżi kwantitattiva b'separazzjoni manwali II.1. Kamp ta' applikazzjoni Dan il-metodu huwa applikabbli għal fibri tat-tessuti ta' kull tip sakemm dawn ma jiffurmawx taħlita intima u sakemm ikun possibbli li dawn jiġu mifrudin bl-idejn. II.2. Prinċipju Wara l-identifikazzjoni tal-kostitwenti tat-tessuti, il-materjal mhux fibruż jitwarrab bi trattament minn qabel addattat u mbagħad il-fibri jiġu sseparati bl-idejn, imnixxfa u miżuna sabiex jiġi kkalkulat il-proporzjon ta' kull fibra fit-taħlita. II.3. Apparat II.3.1. Flixkun tal-użin jew xi apparat ieħor li jagħti riżultati identiċi. II.3.2. Dessikkatur li jkun fih is-silika-ġel li jindika fih innifsu. II.3.3. Forn ventilat għall-inxif tal-eżemplari f'105 ± 3ºC. II.3.4. Miżien analitiku, eżatt sa 0,0002 g. II.3.5. Soxhletextractor, jew apparat ieħor li jagħti riżultat identiku. II.3.6. Labra. II.3.7. Twist tester jew apparat simili. II.4. Reaġenti II.4.1. Żejt mhux raffinat ħafif, distillat mill-ġdid, medda ta' togħlija 40 sa 60°C. II.4.2. Ilma ddistillat jew dejonizzat. II.5. Atmosfera ta' kundizzjonar u ttestjar Ara I.4. II.6. Kampjun tat-test tal-laboratorju Ara I.5. II.7. Trattament minn qabel tal-kampjun tat-test tal-laboratorju Ara I.6. II.8. Proċedura II.8.1. Analiżi tal-ħajt Agħżel mill-kampjun tal-test tal-laboratorju li ġie trattat minn qabel, eżamplari ta' piż mhux inqas minn 1 g. Għal ħajt fin ħafna, l-analiżi tista' ssir fuq tul minimu ta' 30 m, ikun kemm ikun il-piż. Aqta' l-ħajt f'biċċiet ta' tul addattat u ifred it-tipi ta' fibri permezz ta' labra u, jekk ikun meħtieġ, twist tester. It-tipi ta' fibri hekk miksuba jitqiegħdu fi fliexken tal-użin li twieżnu minn qabel u mnixxfa f'105 ± 3°C sakemm jinkiseb piż kostanti, kif deskritt f'I.7.1 u I.7.2. II.8.2. Analiżi tad-drapp Agħżel minn kampjun tat-test tal-laboratorju ttrattat minn qabel, 'il bogħod sewwa mit-truf tiegħu, kampjun ta' piż mhux inqas minn 1 g, bit-truf ittrimmjati sewwa biex jiġi evitat il-ftuq u imxi b'mod parallel mal-ħjut tat-tgħama jew tal-medd, jew fil-każ ta drappijiet innittjati fil-linja tal-għoqod u l-korsijiet. Ifred it-tipi tal-fibri differenti, iġborhom fi fliexken tal-użin miżuna qabel u kompli kif deskritt f'II.8.1. II.9. Kalkolu u espressjoni tar-riżultati Esprimi l-piż tal-fibri kostitwenti bħala perċentwali tal-piż totali tal-fibri fit-taħlita. Ikkalkula r-riżultati fuq il-bażi ta' piż xott, nadif, aġġustat b'(a) il-konċessjonijiet miftehma u (b) il-fatturi tal-korrezzjoni meħtieġa biex jagħtu kas tal-materja waqt it-trattament minn qabel. II.9.1. Il-kalkolu tal-piżijiet tal-perċentwali tal-fibra niexfa, nadifa, mingħajr ma jingħata kas tal-piż tal-fibra mitluf waqt it-trattament minn qabel: [pic] P1 % huwa l-perċentwali tal-ewwel komponent xott, nadif, m1 huwa l-piż nadif, niexef tal-ewwel komponent, m2 huwa l-piż nadif, niexef tat-tieni komponent. II.9.2. Għall-kalkolu tal-perċentwali ta' kull komponent b'aġġustament tal-konċessjonijiet miftehma u, fejn xieraq, bil-fatturi tal-korrezzjoni għat-telf ta' materja waqt it-trattament minn qabel, ara I.8.2. III.1. Preċiżjoni tal-metodi Il-preċiżjoni indikata f'metodi individwali għandha x'taqsam mar-riproduċibilità. Ir-riproduċibilità tirreferi għall-affidabilità, jiġifieri l-viċinanza ta' ftehim bejn valuri esperimentali miksubin minn operaturi f'laboratorji differenti jew fi żminijiet differenti li jużaw l-istess metodu u li jiksbu riżultati individwali fuq kampjuni ta' taħlita identika konsistenti. Ir-riproduċibilità hija espressa bil-limiti ta' fiduċja tar-riżultati għal livell ta' fiduċja ta' 95 %. Għalhekk, ifisser li d-differenza bejn żewġ riżultati f'sensiela ta' analiżi magħmula f'laboratorji differenti tinqabeż biss f'ħames każi minn 100, dejjem jekk jintuża metodu tal-applikazzjoni korrett u normali għal taħlita konsistenti u identika. III.2. Rapport tat-test III.2.1. Għid li l-analiżi saret skont dan il-metodu. III.2.2. Agħti dettalji ta' xi trattament minn qabel speċjali (ara I.6). III.2.3. Agħti r-riżultati individwali u l-medja aritmetika, kollha sa l-eqreb 0,1. IV. Metodi speċjali TABELLA SOMMARJA Il-metodu osservat | Kamp ta' applikazzjoni | Reaġent | Komponent li jinħall | Komponent li ma jinħallx | 1. | Aċetat | Ċerti fibri oħra | Aċetun | 2. | Ċerti fibri ta' proteina | Ċerti fibri oħra | Ipoklorit | 3. | Viskuż, kupru jew ċerti tipi ta’ modal | Qoton, elastolefin jew melamina | Aċidu formiku u klorur taż-żingu | 4. | Poliamide jew najlon | Ċerti fibri oħra | Aċidu formiku, 80 % m/m | 5. | Aċetat | Triaċetat, elastolefin jew melamina | Alkoħol tal-benżil | 6. | Triaċetat jew polilactid | Ċerti fibri oħra | Diklorometan | 7. | Ċerti fibri ċellulożi | Poliester, elastomultiester jew elastolefin | Aċidu sulfuriku, 75 % m/m | 8. | Akriliki, ċerti modakriliki jew ċerti klorofibri | Ċerti fibri oħra | Dimethylformamide | 9. | Ċerti klorofibri | Ċerti fibri oħra | Disulfid tal-karbonju/aċetun, 55.5/44.5 v/v | 10. | Aċetat | Ċerti klorofibri, elastolefin jew melamina | Aċidu aċetiku glaċjali | 11. | Ħarir | Suf, xagħar, elastolefin jew melamina | Aċidu sulfuriku, 75 % m/m | 12. | Ġuta | Ċerti fibri tal-annimali | Metodu bil-kontenut ta’ nitroġenu | 13. | Polipropilene | Ċerti fibri oħra | Ksilin | 14. | Ċerti fibri oħra | Klorofibri (omopolimeri tal-klorur tal-vinil), elastolefin jew melamina | Metodu ta’ aċidu sulfuriku konċentrat | 15. | Klorofibri, ċerti modakriliki, ċerti elastani, aċetati, triaċetati | Ċerti fibri oħra | Ċikloesanun | 16. | Melamina | Qoton jew aramid | Aċidu formiku jaħraq, 90 % m/m | METODU Nru 1 AĊETAT U ĊERTI FIBRI OĦRA (Il-metodu tal-aċetun) 1. IL-QASAM TA’ APPLIKAZZJONI Dan il-metodu huwa applikabbli għal taħlitiet binarji, wara li titneħħa materja mhux fibruża, ta': 1. aċetat (19) ma’ 2. suf (1), xagħar tal-annimali (2 u 3), ħarir (4), qoton (5), kittien (7), qanneb ġenwin (8), ġuta (9), abaka (10), alfa (11), kajjar (12), ġummar (13), rami (14), sisal (15), kupru (21), modal (22), proteina (23), viskuż (25), akrilik (26), poliamide jew najlon (30), poliester (35), elastomultiester (46), elastolefin (47) u melamina (48). Il-metodu, f'ebda ċirkostanza ma huwa applikabbli għal fibri tal-aċetat li jkunu ġew deaċetilitati fuq il-wiċċ. 2. IL-PRINĊIPJU L-aċetat jiġi maħlul minn piż xott magħruf tat-taħlita, mal-aċetun. Il-fdal jinġabar, jinħasel, jitnixxef u jintiżen; il-massa, ikkoreġuta jekk ikun meħtieġ, hija espressa f’perċentwali tal-massa niexfa tat-taħlita. Il-perċentwali tal-aċetat xott jinstab permezz tad-differenza. 3. APPARAT U REAĠENTI (addizzjonali għal dawk speċifikati fl-istruzzjonijiet ġenerali) 3.1. Apparat Flasks konikali b'tapp tal-ħġieġ ta' kapaċità ta' għallinqas 200 ml. 3.2. Reaġent Aċetun. 4. PROĊEDURA TAT-TEST Segwi l-proċedura deskritta fl-istruzzjonijiet ġenerali u kompli kif ġej: Mal-kampjun miżmum fil-flask konikali bit-tapp tal-ħġieġ ta' kapaċità ta' għallinqas 200 ml, żid 100 ml ta' aċetun għal kull gramma tal-kampjun, ħawwad il-flask, ħallih joqgħod għal 30 minuta f'temperatura tal-kamra, minn ħin għall-ieħor ħawdu, u mbagħad għaddi l-likwidu minn ġewwa l-griġjol filtru miżun. Irrepeti t-trattament għal darbtejn oħra (b'kollox agħmel tliet estrazzjonijiet), iżda għal perjodi ta' 15-il minuta biss, biex hekk il-ħin totali tat-trattament fl-aċetun ikun ta' siegħa. Ittrasferixxi l-fdal għall-griġjol filtru. Aħsel il-fdal fil-griġjol filtru bl-aċetun u nixxfu bil-ġbid tal-arja. Erġa' imla l-griġjol filtru bl-aċetun u ħallih jinxef taħt il-gravità. Finalment, nixxef il-griġjol filtru bil-ġbid tal-arja, nixxef il-griġjol u l-fdal, berridhom u iżinhom. 5. IL-KALKOLU U L-ESPRESSJONI TAR-RIŻULTATI Ikkalkola r-riżultati kif deskritt fl-istruzzjonijiet ġenerali. Il-valur ta’ ‘d’ huwa 1,00 għajr għall-melamina, li għaliha ‘d’=1,01. 6. PREĊIŻJONI Fuq taħlita omoġenja ta' materjali tat-tessuti, il-limiti ta' fiduċja tar-riżultati miksuba b'dan il-metodu mhumiex ikbar minn ± 1 għal livell ta' fiduċja ta' 95 %. METODU Nru 2 ĊERTI FIBRI TA' PROTEINA U ĊERTI FIBRI OĦRA (Il-metodu bl-użu tal- ipoklorit) 1. IL-QASAM TA’ APPLIKAZZJONI Dan il-metodu huwa applikabbli għal taħlitiet binarji, wara li titneħħa materja mhux fibruża, ta': 1. ċerti fibri ta' proteina, li huma: suf (1), xagħar tal-annimali (2 u 3), ħarir (4), proteina (23) ma’ 2. qoton (5), kupru (21), viskuż (25), akrilik (26), klorofibri (27), poliamide jew najlon (30), poliester (35), polipropilene (37), elastan (43), fibri ta’ ħġieġ (44), elastomultiester (46), elastolefin (47) u melamina (48). Jekk fibri ta' proteina differenti huma preżenti, il-metodu jagħti t-total tal-ammonti tagħhom imma mhux il-kwantitajiet individwali tagħhom. 2. IL-PRINĊIPJU Il-fibra tal-proteina tiddewweb minn piż magħruf tat-taħlita niexfa, b'soluzzjoni ta' ipoklorit. Il-fdal jinġabar, jinħasel, jitnixxef u jintiżen; il-massa, ikkoreġuta jekk ikun meħtieġ, hija espressa f’perċentwali tal-massa niexfa tat-taħlita. Il-perċentwali tal-fibra tal-proteina niexfa jinstab permezz tad-differenza. Jistgħu jintużaw jew ipoklorit tal-litju jew ipoklorit tas-sodju għall-preparazzjoni tas-soluzzjoni tal-ipoklorit. L-ipoklorit tal-litju huwa rrakkomandat f'każijiet li jinvolvu numru żgħir ta' analiżi jew għal analiżi magħmula f'intervalli aktarx twal. Dan minħabba li l-perċentwali ta' ipoklorit fl-ipoklorit tal-litju solidu — differenti mill-ipoklorit tas-sodju — huwa virtwalment kostanti. Jekk il-perċentwali ta' ipoklorit huwa magħruf, ma hemmx bżonn li l-kontenut ta' ipoklorit jiġi kkontrollat jodometrikament għal kull analiżi, minħabba li jista' jintuża porzjon miżun kostanti tal-ipoklorit tal-litju. 3. APPARAT U REAĠENTI (għajr dawk speċifikati fl-istruzzjonijiet ġenerali) 3.1. Apparat (i) Erlenmeyer flask b'tapp tal-ħġieġ, 250 ml; (ii) thermostat, li jista' jiġi aġġustat għal 20 (± 2)°C. 3.2. Reaġenti (i) Reaġent tal-ipoklorit (a) S o l u z z j o n i t a l-I p o k l o r i t t a l-L i t j u Din tikkonsisti f'soluzzjoni mħejjija friska li jkun fiha 35 (± 2) g/l ta' klorin attiv (bejn wieħed u ieħor 1 M), li magħha jiġu miżjudin 5 (± 0,5) g/l ta' idrossidu tas-sodju maħlul qabel. Biex tipprepara, dewweb 100 gramma tal-ipoklorit tal-litju li jkun fih 35 % ta' klorin attiv (jew 115-il gramma li jkun fihom 30 % klorin attiv) f'bejn wieħed u ieħor 700 ml ilma ddistillat, żid 5 grammi ta' idrossidu tas-sodju maħlul f'bejn wieħed u ieħor 200 ml ilma ddistillat u imla sa litru wieħed bl-ilma ddistillat. Is-soluzzjoni li tkun ġiet imħejjija friska ma hemmx bżonn li tiġi kkontrollata b'mod jodometriku. (b) S o l u z z j o n i t a l-I p o k l o r i t t a s-s o d j u Din tikkonsisti f'soluzzjoni mħejjija friska li jkun fiha 35 (± 2) g/l ta' klorin attiv (bejn wieħed u ieħor 1 M), li miegħu jiżdiedu 5 (± 0,5) g/l ta' idrossidu tas-sodju maħlul qabel. Ivverifika l-kontenut ta' klorin attiv tas-soluzzjoni jodometrika qabel kull analiżi. (ii) Aċidu aċetiku, soluzzjoni dilwita Iddilwa 5 ml ta' aċidu aċetiku glaċjali għal litru wieħed bl-ilma. 4. PROĊEDURA TAT-TEST Segwi l-proċedura deskritta fl-istruzzjonijiet ġenerali u kompli kif ġej: ħallat bejn wieħed u ieħor gramm wieħed mill-kampjun ma' bejn wieħed u ieħor 100 ml tas-soluzzjoni tal-ipoklorit (ipoklorit tal-litju jew tas-sodju) fi flask ta' 250 ml u ħawdu sewwa biex ixxarrab il-kampjun. Imbagħad saħħan il-flask għal 40 minuta f'thermostat f'20°C u ħawwdu kontinwament, jew għallinqas f'intervalli regolari. Minħabba li t-tidwib tas-suf jibqa' sejjer b'mod eżotermiku, ir-reazzjoni tas-sħana ta' dan il-metodu għandha tkun imqassma u mneħħija. Inkella, jistgħu jinħolqu żbalji mis-dissoluzzjoni inizjali tal-fibri li ma jdubux. Wara 40 minuta, iffiltra l-kontenut tal-flask minn ġewwa griġjol filtru tal-ħġieġ miżun u ttrasferixxi kwalunkwe fdal tal-fibri fil-griġjol filtru billi tlaħlaħ il-flask b'daqsxejn reaġent tal-ipoklorit. Ixxotta l-griġjol filtru bil-ġbid tal-arja u aħsel il-fdal suċċessivament bl-ilma, iddilwa l-aċidu aċetiku, u fl-aħħar bl-ilma, waqt li tixxotta l-griġjol bil-ġbid tal-arja wara kull addizzjoni. La tapplikax il-ġbid tal-arja qabel ma kull likur tal-ħasil ikun ixxotta taħt gravità. Fl-aħħar nett, ixxotta l-griġjol filtru bil-ġbid tal-arja, nixxef il-griġjol u l-fdal, berridhom u iżinhom. 5. IL-KALKOLU U L-ESPRESSJONI TAR-RIŻULTATI Ikkalkola r-riżultati kif deskritt fl-istruzzjonijiet ġenerali. Il-valur ta' ‘d’ huwa ta' 1,00, għajr għall-qoton, il-viskuż, il-modal u l-melamina, li għalihom ‘d’ = 1,01, u l-qoton mhux ibbliċjat, li għalih ‘d’ = 1,03. 6. PREĊIŻJONI Fuq taħlita omoġenja ta' materjali tat-tessuti, il-limiti ta' fiduċja tar-riżultati miksuba b'dan il-metodu mhumiex ikbar minn ± 1 għal livell ta' fiduċja ta' 95 %. METODU Nru 3 VISKUŻ, KUPRU JEW ĊERTI TIPI TA' MODAL U QOTON (Metodu li juża l-aċidu formiku u l-klorur taż-żingu) 1. IL-QASAM TA’ APPLIKAZZJONI Dan il-metodu huwa applikabbli għal taħlitiet binarji, wara li titneħħa materja mhux fibruża, ta': 1. viskuż (25) jew kupru (21), inklużi ċerti tipi ta' fibra tal-modal (22), ma’ 2. qoton (5), elastolefin (47) u melamina (48). Jekk jinstab li tkun preżenti fibra tal-modal, għandu jsir test preliminarju biex jivverifika jekk din iddubx fir-reaġent. Dan il-metodu mhuwiex applikabbli għal taħlitiet li fihom, il-qoton ġarrab degradazzjoni kimika eċċessiva, u lanqas meta l-viskuż jew il-kupru jiġi mdewweb għal kollox bil-preżenza ta' ċerti żebgħat jew tirqim li ma jistgħux jiġu mwarrba għal kollox. 2. IL-PRINĊIPJU Il-fibra tal-viskuż, tal-kupru jew tal-modal tiġi mdewwba minn piż xott magħruf tat-taħlita, b'reaġent li jkun magħmul mill-aċidu formiku u mill-klorur taż-żingu. Il-fdal jinġabar, jinħasel, jitnixxef u jintiżen; il-piż tiegħu kkorreġut huwa mfisser bħala perċentwali tal-piż xott tat-taħlita. Il-perċentwali tal-fibra tal-vikuż, kupru u modal xotti jinstab permezz tad-differenza. 3. APPARAT U REAĠENTI (għajr dawk speċifikati fl-istruzzjonijiet ġenerali) 3.1. Apparat (i) flasks konikali b'tapp tal-ħġieġ ta' kapaċità ta' mill-inqas 200 ml; (ii) apparat biex iżomm il-flasks f'40 (± 2)°C. 3.2. Reaġenti (i) Soluzzjoni li jkun fiha 20 g ta' klorur taż-żingu anidruż mdewweb u 68 g ta' aċidu formiku anidruż magħmul minn 100 g bl-ilma (jiġifieri 20 parti bil-piż ta' klorur taż-żingu anidruż imdewweb għal 80 parti bil-piż ta' 85 % mm ta' aċidu formiku). INNOTA SEWWA: F'dan ir-rigward, għandha tingħata attenzjoni, għall-punt I.3.2.2, li jistabbilixxi li r-reaġenti kollha użati għandhom ikunu kimikament puri; barra minn hekk, huwa essenzjali li jintuża klorur taż-żingu anidruż imdewweb biss. (ii) Soluzzjoni tal-idrossidu tal-ammonja: iddilwa 20 ml ta' soluzzjoni tal-ammonja kkonċentrata (gravità speċifika 0,880 g/ml) għal litru wieħed bl-ilma. 4. PROĊEDURA TAT-TEST Segwi l-proċedura deskritta fl-istruzzjonijiet ġenerali u kompli kif ġej: poġġi l-kampjun minnufih fil-flask, imsaħħan minn qabel għal 40°C. Żid 100 ml tas-soluzzjoni tal-aċidu formiku u klorur taż-żingu, imsaħħna minn qabel għal 40°C għal kull gramma tal-kampjun. Daħħal it-tapp u ħawwad il-flask sewwa. Żomm il-flask u l-kontenut tiegħu f'temperatura kostanti ta' 40°C għal sagħtejn u nofs, waqt li tħawwad il-flask f'intervalli ta' siegħa. Iffiltra l-kontenut tal-flask minn griġjol filtru miżun u bl-għajnuna ta' reaġent ittrasferixxi għal ġewwa l-griġjol xi fibri li jifdal fil-flask. Laħlaħ b'20 ml tar-reaġent. Aħsel il-griġjol u l-fdal sewwa bl-ilma f'40°C. Laħlaħ il-fdal fibruż f'bejn wieħed u ieħor 100 ml ta' soluzzjoni ta' ammonja kiesħa (3.2.ii) waqt li tiżgura li dan il-fdal jibqa' mgħaddas għal kollox fis-soluzzjoni għal 10 minuti (1); imbagħad laħlaħ sew bl-ilma kiesaħ. La tapplikax il-ġbid tal-arja qabel ma kull likur tal-ħasil ikun ixxotta taħt gravità. Finalment, ixxotta l-likwidu li jifdal bil-ġbid tal-arja, nixxef il-griġjol u l-fdal, u berridhom u iżinhom. 5. IL-KALKOLU U L-ESPRESSJONI TAR-RIŻULTATI Ikkalkola r-riżultati kif deskritt fl-istruzzjonijiet ġenerali. Il-valur ta’ ‘d’ huwa 1,02 għall-qoton, 1,01 għall-melamina u 1,00 għall-elastolefin. 6. PREĊIŻJONI Fuq taħlita omoġenja ta' materjali tat-tessuti, il-limiti ta' fiduċja tar-riżultati miksuba b'dan il-metodu mhumiex ikbar minn ± 2 għal livell ta' fiduċja ta' 95 %. METODU Nru 4 POLIAMIDE JEW NAJLON, U ĊERTI FIBRI OĦRA (Metodu li juża 80 % m/m ta' aċidu formiku) 1. IL-QASAM TA’ APPLIKAZZJONI Dan il-metodu huwa applikabbli għal taħlitiet binarji, wara li titneħħa materja mhux fibruża, ta': 1. poliamide jew najlon, (30), ma’ 2. suf (1), xagħar tal-annimali (2 u 3), qoton (5), kupru (21), modal (22), viskuż (25), akrilik (26), klorofibra (27), poliester (35), polipropilene (37), fibra tal-ħġieġ (44), elastomultiester (46), elastolefin (47) u melamina (48). K